uskadik Eskozian egin den “Zahartzearen erronka beteaz-Hiritarrak Europako arreta integratuaren muinean jarriz” tailerrean hartu du parte.\nEuskadik Eskozian egin den “Zahartzearen erronka beteaz-Hiritarrak Europako arreta integratuaren muinean jarriz” tailerrean hartu du parte.\n2017Ko azaroaren 21ean, Glasgowen izan ziren Eskoziako Osasun eta zaintza digitalen Astearen barruan, Eskualdeen Europar Astea tailerra eta Eskualdeen Batzordearen Europari buruzko Hausnarketa ekimena.\nArduradun politikoak, osasun arloko profesionalak, gizarte arretako ordezkariak, etxebizitzakoak eta boluntarioak, mundu akademikokoak, azken erabiltzaileak eta lankideak bildu ziren tailerrean. Helburua Europar eskualde eta erakundeek osasun eta gizarte arretako zerbitzu integratuak garatzen eta ematen duen esperientziaren inguruan eztabaidatzea zen.\nEskoziak, Zahartze Aktibo eta Osasuntsuaren Arloan Berrikuntzarako Europar Elkartearekin (EIP on AHA) eta Erreferentziako Guneen Lankidetzarako Sarea (RSCN), tresna baten garapena ari da zuzentzen. Tresna honen bidez zahartze aktibo eta osasuntsurako eskualdeen arreta integratua eta irtenbide berritzaileak eskaintzearekiko duten egoera eta heldutasuna ebaluatu nahi da. Topaketa aukera aparta izan zen “Scirocco tresna” deritzon tresnak eskaintzen duen guztia ezagutzeko. Egun, tresna hobetzen jarraitzen ari dira Scirocco europar proiektuaren esparruan. Eztabaida pizteko, jakintza eta esperientzien transferentzia sustatzeko eta Europan arreta integratuko sistemetaranzko bideak bizkortzeko balio duen tresna gisa lagungarria den ari dira aztertzen. Gainera, Arreta Integratuari dagokionez, osasun sistemen autoebaluazioa errazten duen tresna izatea du helburu.\nEsteban de Manuel, Kronikguneren zuzendaria, izan zen Scirocco proiektuaren hainbat bazkidek “Herritarren ikuspegia”, “Hiritarrak ahalduntzea” eta “Ebaluazio-metodoak” neurrien inguruko esperientziak eta ikasitakoa partekatzeko antolatutako mahaietako bat moderatzearen arduraduna.\nOsakidetzak “Europar eskualdeen esperientzia arreta integratuan” mahai-inguruan ere hartu zuen parte. Igor Zabalak, Osakidetzako Arreta eta Kronikotasun Integrazioko Zerbitzuaren arduraduna (SIAC), azaldu zuen Euskal Osasun Sistemaren arreta integratuaren eredua. Duela hilabete batzuk arreta integraturako sistemaren heldutasuna aztertzeko egindako ebaluazio-prozesua ere aurkeztu zuen.\nJardunaldiari buruz gehiago jakin nahi baduzu, sakatu hurrengo esteka: http://www.scirocco-project.eu/\nBy kronikgune|2017-12-21T13:49:25+01:0021 December 2017|


Osteguna, 2020(e)ko martxoa(r)en 26-(e)an 00:00etan\tBerriak\nJaponiar komiki tradizionalak izendatzeko Manga hitza erabiltzen da, jatorriz “marrazki xelebreak” edo “marrazki kapritxosoak” esan nahi duen hitza da. Marrazki hauek, japoniako jatorrizko idazkera mantentzen dutelako bereizten dira, biñetak eta orriak eskuinetik ezkerrera irakurtzen direlarik. Normalean denbora luzean zehar argitaratzen diren serieak izaten dira eta hauetan agertzen dien pertsonaiak, ekialdeko aurpegiera izango duten arren, bereizgarri bezala mendebaldeko begi handiak izango dituzte.\nMangaren arrakasta Bigarren Gerra Mundialaren ostean iritsi bazen ere, 80. hamarkadatik aurrera honen hedapena nabarmenagoa izan zen, besteak beste, telebistako serie ezberdinen arrakastak bultzatuta, hala nola, Mazinger Z, Captain Tsubasa, Dragon Ball edo Saint Seiya.\nGuzti hau kontutan izanda, azken urteetan, gure manga katalogo zabala indartzen joan gara. Gaur egun, gure bilduman 1300 manga komiki inguru topatu daitezke, eta horietatik 300 bat azken bi urteetan eskuratu ditugula esan beharra dago.\nErosketa hauek burutzeko orduan kontuan hartzen ditugun indikadoreak, besteak beste, erabiltzaileen maileguen estadistikak, mangan adituen direnen blog ezberdinak kontsultatu eta aztertzne ditugu, Komiki azoketan aurkezten diren nobedadeak gertutik jarraitzen ditugu eta argitaletxeen salmenta handienak zeintzuk diren ere kontutan izaten dugu.\nManga komikiak hainbat generotan banatu daitezke, kasu honetan demografikoki aztertuko ditugu generoak, hau da, irakurleen arabera. Sailkapen honen barruan 5 talde bereiztuko ditugu:\n• Kodomo, haurrentzat zuzendutako generoa. Honen barruan topatu ditzakegun izenburuak Doraemon edo Pokemon besteak beste.\n• Shonen, 13 eta 18 urte bitarteko mutil gazteei zuzendutakoa da. Genero honetan abenturazko istorioak, kirola, borrokak… gure katalogoan serie ezberdin hauek topatzeko aukera izango duzue; Dragon Ball, Naruto, Astroboy… beste batzuen artean.\n• Shojoren kasuan 13 eta 18 urte bitarteko neska gazteei zuzenduta dago. Shonen generoaren barruan maitasunerako lekua ez badago, hemen topatzeko aukera izango dugu, normalean pertsonen arteko harremanetan eta sentimenduetan zentratzen da. Honen barruan, Marmalade Boy, Candy Candy … besteak beste\n• Seinen generoa 18 urtetik gorako gizonezko irakurleentzat zuzenduta dago, orokorrean gaiak sakon eta ilunagoak dira, gai politikoak, ekonomikoak, biolentzia… agertu daitezkeelarik. Izenburu batzuk aipatzearren; 3x3 eyes, Issak, Tokyo Ghoulc, La pequeña forastera: Siúil, a Rún…\n• Azkenik Josei generoa aipatuko dugu, Seinen generoan bezalako gaiak topatu ahal ditugu honetan baino 18 urtetik gorako emakumeei zuzendutakoak batik bat. Honen barruan topatuko ditugun izenburuak; Honey and clover, Mujeres del zodíaco…\nGuzti honekin, gure katalogoan aurkituko duzuen manga komikien aukeraketa ezagutzera gonbidatzen zaituztegu.


Kaixo Vodafone | Teknopataren txokoa\n2012(e)ko urtarrilak 9 Teknopataren ajeak 5 iruzkin\nAurrekoan kontatu nizuen ba, Euskaltelen tarifa aldaketarekin neukan disgustua. Telefonoz, e-mailez zein sare sozialetan ere eskatu diet erdibideko proposamenen bat egiteko, baina entzungor egin dute.\nEta halako batean, etxeko telefonoak jo du. Euskaltelekoa ez, baizik eta Vodafonekoa izan da deitu duen teleoperadorea. Laburbilduz, ondoko hau eskaini dit:\n20 megarainoko ADSLa (nire etxearen kokapena egiaztatu ondoren, 17 mega inguruko abiadura ‘bermatu’ dit, ikusiko dugu).\nFinkoetara deitzeko tarifa laua\nMugikorretara deitzeko 350 minutu dohainik asteburu eta jaiegunetan\n3G pintxoa dohainik + hilean 3 egun dohainik erabiltzeko aukera (Hortik aurrera egun bakoitzeko 2 euro. Garesti, bai!)\nWifi N Routerra\nHilean 24,90 + BEZ ordainduta lehenengo 9 hilabetetan, eta gero 34,90+BEZ hilean. Lehen 9 hilabete horietan segapotoren bat Vodafonerekin hartuz gero, finkoaren hileko prezioa 24,90ean uzten ei dute.\nHori bai, 18 hilabeteko konpromisoarekin (haiek 17 megako abiadura mantentzen duten bitartean).\nVodafoneren ADSL routerrak oso itxura ona du, bide batez. Twonky Server multimedia zerbitzaria ere badakar, bideo eta audioa telebista eta beste hainbat gailutara streaming bidez igortzeko\nTotal: Euskaltelekoek batere kasurik egin ez didatela kontuan hartuz, eskaintza onartu egin dut.\nEta esan behar dut momentuz tratu aparta eman didatela (erdara hutsez, hori bai): pazientzia eskergaz erantzun didate galdera maltzur guztiei; errepikatzeko eskatu diedanean errepikatu egin didate, berriz deitzeko eskatu diedanean esandako orduan deitu dute puntual-puntual, eta kudeaketa lan guztiak oso azkar egiten ari dira!\nKonexio paketea (routerra eta 3G pintxoa) gaur bertan jaso dut,Â eskaintza onartu nuenetik astebete pasatu ez bada ere! Seguruena damutu egingo zait, eta udarako hauen kontura ere kristorenak eta bi esango dizkizuet, baina tira, gutxienez Zamudiokoek kobratu nahi zidatenaren erdia kenduko didate!\nKontatuko dizuet baina, bien bitartean, hemen azpian utzi dizuet 20 mega inguruko konexio eskaintzen prezioekin egin dudan taulatxo bat, baten bati baliagarri suertatu ahal zaiolakoan. Movistar eta Ya.com enpresak falta dira hor: bi horiekin arazo oso larriak izan ditut iraganean, eta guztiz baztertuta dauzkat.\nEnpin, kontatuko dizuet!\nMultinazionalek menperatutako merkatuan, gero eta zailagoa da bertoko …\nPingback: Bitacoras.com\t2012(e)ko urtarrilak 9\nGari Araolaza\t2012(e)ko urtarrilak 12\nEskerrik asko ikerketa lanagatik! Datorren hilean beharko dut, esan bezala ni ere banoa Movistarretik aurten.\nKontutan izan, datorren urtean merkeena ziurrenez Euskaltel izango da zuretzat, “bezero berria” izango zarelako!\njoxe\t2012(e)ko urtarrilak 13\nJejeje, ez larregi fidatu, Gari, badakizu hauek egun batetik bestera aldatzen dituztela tarifak eta auskalo behar duzunerako nola egongo diren…\nEuskaltelekoek gaur deitu didate, telefono linearen kudeaketa Vodafonera pasatzeko agindua jaso dutenean. Orain bai, eskaintza polita egin didate: 43,36 euro hileko BEZ barne orain arteko zerbitzu berdinagatik (24 Mb + Telefonoa + Oinarrizko TB).\nGeratzeko tentauta nago (berez ez daukat kexarik haien zerbitzuaren kalitate teknikoaz), baina seguruenik Vodafonek orain arte egindako lanak kobratu nahi izango dizkit orduan, eta nagia ematen dit erreklamazio eta horrelakoetan sartzeak…\nAi, hauek dira buruhausteak!!! 🙂\nGari Araolaza\t2012(e)ko urtarrilak 13\nPatras? Ni pa coger impulso! Komeni da Euskaltel zigortzea, eskaintza horiek ematen dituzte azken-azken momentuan, ikustean galtzera doazela dena. Ez egin kasurik Joxe, irabaziko dugu!\nAnder GoÃ±i\t2012(e)ko urtarrilak 23\nGuk ere, permanentzia epea amaituta, zenbakiak bota ditugu eta Euskaltel utzita Vodafoneren eskaintza hartu dugu. Famili ugaria izanda Euskaltelek eskaintzen duen %20. beherapenarekin ere, Vodafone baina garestiagoa da.\njoxe\t2012(e)ko urtarrilak 24\nKontuz ibili hitz ematen duten / benetan eskain dezaketen abiadurarekin. Niri komertzialak 17 Mb esan zidan… eta erreala 5 Mbkoa da… Ez da hil ala bizikoa, klaro, baina segun eta zertarako behar duzun… (eta segun eta 20 Mb eta 6 Mb eskaintzen artean zer prezio diferentzia jartzen duten…)\nAi, ze lapur koadrilla!!! 🙁\nPingback: Teknopataren txokoa > Vodafoneren matematika paraleloak\t2012(e)ko otsailak 25


Txapela, behintzat, eskualdera dator - Tolosaldea - Tolosaldeko ataria\nTxapela, behintzat, eskualdera dator\nTolosaldeko Ataria 2019-07-05 19:57\nAltuna III.ak eta Artolak San Fermin Torneoko lau eta erdiko txapelketaren finala jokatuko dute igande honetan.\nSan Fermin egunean, igande honetan, Iruñeko Labrit pilotalekuan elkarren aurka ariko dira Altuna III.a amezketarra eta Artola alegiarra. Jokoan, San Fermin torneoko lau eta erdiko txapela. Jaialdia 11:00etan hasiko da, eta lehenengo partidan Arteaga-Larunbe eta P. Etxeberria-Tolosa ariko dira. Finala izango da bigarren partida.\nEz da lehenengo aldia kaiolan final bat jokatzen dutela bi pilotariek. 2014ean promozio mailako finala jokatu zuten eta orduan alegiarrak 8-22 irabazi zion. Horren ondoren, lau eta erdian beste bi norgehiagoka jokatu dituzte, biak lehen mailako txapelketakoak, 2015ean eta 2017an. Bi horietan amezketarra izan da garaile.\nEskualdeko lau pilotari izango dira Bizkaia Torneoan: Altuna eta Jaka, Aspetik, eta Artola eta Urretabizkaia, Baikotik. Enpresa bakoitzetik hiruna talde osatu dira, bakoitza lau pilotarirekin, kaiolan, buruz buru eta binaka aritzeko. Talde bakoitzak Bizkaiko mendi baten izena jartzen diote. Aspeko bi taldetan izango dira eskualdeko pilotariak: Oiz izenarekin Elezkano II-Zabaleta binaka, Jaka kaiolan eta Elordi kantxa osoan ariko dira; Gorbeia taldean, Altuna III-Rezusta binaka, Retegi Bi kaiolan eta Dario buruz buru. Beste taldean, Ganekogortan, Ezkurdia-Martija, Peio Etxeberria kaiolan eta Zabala buruz buru.\nBaiko enpresaren barruan, bi pilotariak talde berean daude. Sollube izenarekin, Artola-Albisu ariko dira binaka, Bakaikoa lau eta erdian, eta Urretabizkaia kantxa osoan. Beste bi taldeak hauek dira: Anboton, Olaizola II-Aretxabaleta, Laso kaiolan eta Arteaga, eta Kolitzan, Urrutikoetxea-Mariezkurrena II.a, Victor lau eta erdian, eta Agirre kantxa osoan.\nFinal-laurdenetako bi norgehiagokak uztailaren 21ean jokatuko dira. Aspekoa, Barakaldon, Gorbeia eta Ganekogortaren artean, eta Baikokoa, Etxebarrin, Sollube eta Kolitzaren artean. Irabazleek finalerdia jokatuko dute enpresako beste taldearen aurka. Finala abuztuaren 20an Bilboko Bizkaia pilotalekuan jokatuko da.


7 SLIM Batera erosi batetik €39\n7 Slim Batera\n7 Slim - modurik azkarrena galtzen pisua Batera (Espainia)\nOrdena nahi dutenek eskaera tanta 7 Slim Batera web-orri ofiziala, honako hau egin:\nSartu Zure telefono-zenbakia eta izena erabiliz eskaera inprimakia eskaera orria gure web orrian\nEnpresa Kudeatzailea, deitu ahal izango Duzu, galderak erantzuteko eta berretsi zure eskaera\nOrain dezakezu lortzeko tanta 7 Slim at prezioa best €39 batera -50% deskontua. Azkar ibili dira, berriz, stock.\nNon erosi Batera 7 Slim\nUtzi eskaera bidez ordena formularioa eskuragarri ez dagoenean merkea tanta 7 Slim Batera (Espainia) prezio onenean. Operadorea izango dei ordena berretsi zuen, deitu ahal izango Duzu laster. Ordaindu partzelaren daiteke lortu ondoren, bere gora postetxean edo mezularitza egiten da bakarrik jaso ondoren, partzelaren zure helbide Batera.\nNahi baduzu eskuragarri ez dagoenean 7 Slim prezio bat €39 Batera deskontua, da - idatzi Zure izena eta telefono zenbakia. Izango duzu, deitu gure Kudeatzailea barruan hurrengo denbora behar Duzu, eta antolatu entrega. Eskuratu ahal izango duzu, entrega batetik courier edo jasotzea post office (Batera) Espainian jasotzeko posta courier etxea (ordainketa jaso ondoren, partzelaren). Zehatza bidalketa kostua ezberdina izan daiteke, hiri irteera. Egiaztatu prezioa Kudeatzailea ordena ondoren izen-ematea web-orri ofiziala.\nOrdena Batera 7 Slim


Bai Euskarari ziurtagiria eskuratu du Arakaldoko Udalak - Aiaraldea.eus\nBai Euskarari ziurtagiria eskuratu du Arakaldoko Udalak\nLucia Menoyo 2012-05-18 23:12 Arakaldo\nArakaldoko alkate Victor Egiak Bai Euskarari Ziurtagiria jaso du Rober Gutierrez Ziurtagiriaren Elkartearen zuzendariaren eskutik.\nArakaldon euskara indartzeko hainbat ekimen ari da antolatzen Arakaldoko Udala eta horien artean herrian bertan euskara ikasteko aukera erraztea da aipagarriena. Udaletxean biltzen den 12 laguneko talde bat sortu da eta Laudioko AEKko euskaltegitik joaten den irakaslea da klaseak emateko arduraduna. Udalak bere osotasunean ordaintzen du ikastaroa.\nBai Euskarari Ziurtagiriaren Elkarteak "Urrats Biziak Bizkaian" kanpaina gauzatzen ari da azken hilabeteotan eta ekimen horren baitan kokatzen da Arakaldoko Udalararen lorpena. Izan ere, gaur egun ziurtagiria duten 1.500 entitateetatik 203 bakarrik dira Bizkaikoak eta kopuru hori haunditu nahi du Elkarteak.


Enzibiotikoak eta bakterioen kontrako gaitasuna | Consumer\nEnzibiotikoak eta bakterioen kontrako gaitasuna\nBakterioen kontrako bi entzima izan daitezke "S. aureus" bakterio patogenoaren kontrako kontserbatzaile naturalak. Bakterio patogenoa da, eta andui erresistenteak gara ditzake.\narabera: Osteguna, 2009ko martxoaren 19a\nEsnekien biokontserbazioa, hau da, elikagai horiek substantzia naturalen bidez kontserbatzea lehentasunezko ikerketa-lerroa da Asturiasko Esnekien Institutuan (IPLA), Ikerketa Zientifikoen Kontseilu Goreneko (CSIC) Elikagaien Zientzia eta Teknologia Arlokoa. Sintesi kimikoko gehigarriak ordezkatzeko eta esnekien segurtasuna bermatzeko moduko antimikrobiano naturalak lortzea da bere helburu nagusietako bat. Ikerketa horien ondorioz, IPLAko aditu-taldeak bakteriofago baten birusetik bakterioen kontrako substantzia entzimatiko aktiboak identifikatzea eta isolatzea lortu du, etorkizunean biokontserbatzaile gisa erabil daitezkeenak.\nBakteriofagoa oso birus ugaria da naturan, eta bakterioak baino ez ditu kutsatzen. Bakterioaren barruan birusa infektatu eta ugaldu ondoren duen eraso-sistemak endolisina izeneko entzima batzuk (erreakzio ugari erregulatzeko gai diren substantzia proteikoak) sortzen ditu. Jarduera litikoa duten endolisina horiek, hau da, bakterio-hormako egitura jakin batzuk hausten dituztenak, entzima bakterio-horma jakin batean selektiboki ainguratzeko aukera ematen duten sistema espezifikoak dituzte.\nBerriki frogatu da bakteriofagoen endolisina horiek tresna terapeutiko berri gisa erabil daitezkeela, bai gaixotasun infekziosoen tratamenduan, bai bioteknologiaren arloan. Enzibiotiko izeneko arma berri hauek arrakastaz erabili dira bakterio patogenoek eragindako infekzioak kontrolatzeko, bereziki antibiotikoekiko erresistenteak diren anduietan, animalia-ereduetan. Antibiotikoekiko erresistenteak diren mikroorganismoen anduiak garatzea gero eta ohikoagoa da, eta horrek tratamendu mota horien eraginkortasuna arriskuan jartzen du.\nEnzibiotikoen bakterioen kontrako ahalmen selektiboak bultzada handia eman diezaioke patogenoen biokontrolari elikaduraren arloan\nEnzibiotikoek irekitzen duten garapen-lerroak antibiotikoek baino agente antimikrobiano ahaltsuagoak eta espezifikoagoak sor ditzake, organismoaren gainerako bakterioak bere horretan uzten baititu, hein handi batean kaltegarriak eta are onuragarriak, eta ohiko antibiotikoek bereizi gabe ezabatzen baitituzte. Medikuntzaren alorrean bezala, enzibiotikoen bakterioen kontrako jarduera selektiboak biokontrolerako tresna ahaltsua eskaintzen du elikagaien segurtasunaren arloan.\nBaina enzibiotiko horien bidea errazteko, bai elikagaien industriarantz bai beste aplikazio-ingurune batzuetara, hala nola osasungintzara eta albaitaritzarantz, beharrezkoa da haien ekoizpena eskala handira egokitzea, puntu horretan baitaude gaur egun ikerketak. Biokontserbatzaile gisa erabiltzen badira, bakteriofago espezifikoen genoman aurkitu ondoren (kasu honetan, “S” baino ez dute erasotzen. entzimak ekoizteaz arduratzen diren geneak, Hartzigarri Laktikoen Taldea eta IPLA-CSICen Biokontserbazioa, entzimak eskala handian ekoizteko modua aztertzen ari dira. Izan ere, ekoizpena handitzeko teknikak garatuz gero, saiakuntzetan erabili ahal izango dira, bakterioen kontrako propietateak ebaluatzeko eta elikagaien industrian erabiltzen diren beste biokontserbatzaile batzuen eraginkortasunarekin alderatzeko.\nHelburuak lortzeko, ikertzaileek, lehenik eta behin, entzimak birus bakteriofagoan ekoizteaz arduratzen diren geneak aurkitu, erauzi, klonatu eta bakterio ostalarian sartu behar izan dituzte. Hurrengo pausoa une honetan garatzen ari dira: gene horiek bakterio ostalarietan gehiegi adieraz daitezen lortzea, ahalik eta entzima gehien sor dezaten. Une horretatik aurrera, IPLA-CSICeko ikertzaile-talde horrek “S” selektiboki degradatzen duten enzibiotikoen fabrika bizia izango du. aureus”.\nIPLA 1990ean inauguratu zen eta Villlaviciosan dago. CSICeko Elikagaien Zientzia eta Teknologia Arlokoa da. Ikerketaren berezko lanez gain, esnekien sektorerako Kanpo Analisien Laborategia ere badu. Hauek dira ikerketa-ildo nagusiak:\nMikroorganismoen gaineko biokontrol-mekanismoen azterketa\npatogenoak eta asaldatzaileak, esnekien bizitza erabilgarria luzatzeko. Bakterio laktikoek eta bestelako konposatu antimikrobianoek sortutako bakteriozinak (mikrobioen kontrako jarduerak dituzten substantzia proteikoak) bakterio laktikoetatik eta bakteriofagoetatik eta horien endolisinetatik isolatutako bakteriozinak aplikatzean datza ikerketa. Jarduteko moduaren oinarri molekularrean sakontzen da, mikrobioen aurkako eraginkortasuna hobetzeko.\nDetektatzeko eta tipifikatzeko metodo azkar eta fidagarriak garatzea.\nmikroorganismo patogenoak eta alteranteak.\nTeknika analitikoak hobetzea eta metodologia berriak ezartzea, esnekietan arrisku kimikorik dagoen ebaluatzeko.\nENZIBIOTIKOAK ETA APLIKAZIOAK\nEnzibiotikoak etorkizun handiko ikerketa-eremua dira, eta aplikazio ugari dituzte; besteak beste, pneumonia, munduan heriotza-tasa handiena duen gaixotasun infekziosoa eta elikagaien bioteknologiaren arloan kontserbatzaile natural gisa erabiltzen dena. Ez da lehenengo aldia CSIC endolisinen bakterioen kontrako tresna gisa duen ahalmen izugarria ikertzen. Endolisinak bakterioen pareta hausten duten bakteriofagoen proteinak dira, degradatzen hasteko. Aurreko lanek irudi bat ematen dute, Cpl-1 endolisina pneumokoari lotzen eta kentzen zaiola segundo gutxitan azaltzen duena.\nGaixotasun infekziosoetako nazioarteko adituek behin eta berriz ohartarazi dute antibiotikoen alternatibak garatu behar direla, bakterioek tratamendu horien aurrean duten erresistentzia zabaltzen hasi baita. Bakteriofagoak oso ugariak dira naturan, eta, beraz, endolisina-iturri natural zabala dira. Dibertsitate natural ikaragarri hori proteina horien egiturazko informazioa zabaltzen duten ikerketekin konbinatuta, etorkizun handiko bidea da, CSICeko adituen arabera, edozein bakterio patogenoren neurrira egindako enzibiotiko espezifikoak diseinatzeko.\nSTAPHYLOCOCCUS ETA ERRESISTENTZIA\nStaphylococcus aureus bakterio patogenoa da, eta, askotan, elikadura-toxikazioekin lotuta egoten da. Oso zaila da desagerraraztea, andui erresistenteak sortzen baititu. Bakterioaren zenbait andui elikagaietan haziz gero toxina irensten denean sortzen da intoxikazioa. Enterotoxina bat da, eta gastroenteritisa eragiten du kontsumitu eta gutxira, bi eta lau ordu bitartean, beherako gonbitoekin eta urdaileko eta hesteetako mukosaren hanturarekin. Mikroorganismoa estafilokokoa da, hau da, forma biribila duen bakterioa. Normalean, ingurune solidoko mahats-mordoen antzeko masetan hazten da, eta elikagaiari kolore hori urre-kolorekoa ematen dio (andui batzuk koloregabeak diren arren); hortik datorkio aureus izena. Tartean dagoen elikagaia, normalean, proteinatan aberatsa da eta oso maiz prozesatuta dago. Intoxikazio estafilokozikoaren agerraldien %75 inguru hozte txarraren ondorioz agertzen dira.\nbakterio bakterioen aurkako ahalmen entzimak entziotiko productos lácteos-eu


Inauteriak eta San Juanak Hernanin - Ahotsak.eus\nInauteriak eta San Juanak Hernanin\nInauteriak eta San Juanak Hernanin
Gerra aurrean inauteri handia egiten zen. Udaberriko jaiaren izenpean inauteriak ospatzen hasi ziren frankismoan. Axeri dantza inauterietako dantza da berez eta mantendu egin da San Juan bigarrenera aldatu zelako. Sokamuturra inauterietakoa zen eta San Juanetako festetara pasatu zuten.
\nHizlaria(k): Ezeiza Landa, Julian; Garin Etxenike, Antton\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan HER-046-012 kodeko bideoa nahi duzula aipatzea: ahotsak@ahotsak.eus\nGerra aurrean inauteri handia egiten zen. Udaberriko jaiaren izenpean inauteriak ospatzen hasi ziren frankismoan. Axeri dantza inauterietako dantza da berez eta mantendu egin da San Juan bigarrenera aldatu zelako. Sokamuturra inauterietakoa zen eta San Juanetako festetara pasatu zuten.\nData: 2010(e)ko uztailaren 02a\n- Antton: Gaiñea Hernanik, aittua dakat –bueno, pixkat aldatu iten gea bidetik baiño–, Hernanik esaten zuen –nere aittak-eta aittua eta, gaiñea, argazki batzuk badare– oso iñauteriya haundiya ta oso politta zula. Bai. Baiño kriston iñauteriya omen zan Hernanin denboa haitan, e. Ze karrozak-eta itten omen zian Hernanin ta ze desfiliak eta ze zeak eta. Lo ke pasa ke, frankismuan denboan, Francok esan zun, batian in bihar dala ta ordun in zuen Tolosan jarri. Ta Hernanii Tolosak kendu emen ziyon iñauteriya Plaza Torosa zalako. Nere aittak beti hoi esaten zian: “Hernanin ez zeon plaza torosik, zezenak-ta kalian ibiltzen zian, ta Tolosak plaza torosa euki ta horregatik eman ziyeken hara”. Baiño ordun´e –honek esaten duna– udaberriko jaia, osea, “fiesta de primavera” jarri zuen, “iñauteriya” ez. Ya hoi debekatua zeon, izena.\n- Ta udaberriko festa horren... izen horren azpin edo…\n- “Fiesta de primavera” jarri zuen ta…\n- Julian: Bai hoi jarri zuen. Horrekin tapatzen zan. Horrekin tapatzen zan.\n- A.: Ta ordun Hernanik ee… ordun´e batenbat bazan nahiko burua nahiko zuzen zekana udaletxian denboa haitan eta ordun iñauteriya Hernanikua, diximulukin pasa zuen dana San Juan biagarrenea. San juan bigarrenian itten dian gauzak oain, ez hainbeste, oain karrozak-eta ez dia itten. Nik ezautu dittut, honek´e igual bai...\n- Karrozak Hernanin kuadrillak eta… eta zan iñauterin iten zianak. Axeri dantza da iñauterikua, Hernanikua. Ez da San Juanetakua ta. Da... berdaderamente da iñauterin... Ta Axeri dantza, gaiñea, esaten due… zala… Gu ibili gea hor, ta pixkat hola ibili giñan estudiatzen zeoze nunbait´e ateatzen giñun ta ez giñun eze ateatzen. Baiño esaten zuen zala “Uno de los siete juegos que tenía el carnaval de Hernani”. “Juegos” uste det nahi zuela esan... zenbat gauza dian. Igual Axeri dantza maxkuriyakin. Igual beste joku bat izango zan, ez dakit, igual sokatira o beste joku bat izango zan. O… ez dakit. Ta beste zazpin jokua o seiana ez omen due arrastoik bilatzen´e. Bakarrikan Axei Dantza geatu da, ta Axei dantza geatu da San Juan bigarrenian sartu dalako. Bestela galduko zan, e.\n- Ta Axeri dantza, ordia, zuek ttikiyak ziñatela, Julian, Axeri dantza San Juanetan itten al zan ordun?\n- J.: Nik ez nun ezautu.\n- A.: Ez?\n- J.: Nik ez nun ezautu, nik ez nun ezautu.\n- San Juanetan.\n-J.: Eske gu San Juan egun... San Juanetan… puf… txikitan gu… eske guk kumuniyua in arte, bueno… [kolegioa etorri] aldea arte, gu ez giñan, ez Portugeseta ta herri-joera´re ez.\n-Baiño behin gaztia ziñala ta ordun akordatzen zea San Juanetan Axeri Dantza itten zana?\n- J.: Gero bai ya gu soldadu sartu giñan garaiyian o hola.\n- A.: Bai, hortxe ibiliko [naiz]. Nik badakit aldatu zuela hoi, diximulukin in zuela “bueno, bai? Ordun San Juan bigarrena…” Eske San Juan lehen zan meza, prozesiyua... gauzak… errespetoko eguna izaten zan. Banda musikan kontziertua ta holako zeak. Geo gabian dantza, Tilosetan, ta ez dakit ze. Ta bigarrena zan ya bueno… ez zan iya... bigarrenan zeozer, baiño in zuen hoi: iñauteriya bigarrenea sartu. Zezenak, sokamuturra, Axeri dantza, Salida de txarangak, irteerak, gero… puf, karrozak ateatzen zian... bueno! tragantuan ta... Ni gogoatzen naiz mutil koxkorra ta ze karrozak ateatzen zuen! Hernaniko kuadrillak.\n- J.: Korrida-ta izandu zan “el año cuarenta y cinco”.\n- A.: Bai, korrikaiyak ta holako zeak. Osea, “participativo” herriyana oso gutxi. San Juana zan beti espektakulua ekarri, in eta denak ikusi. Su artifizialak o luminarik. Nik etxian ikasi dittut izenak luminarik. Oain esaten due… beste izen batzuk. Bueno, su artifizialak esaten da; lehen luminarik. “Hamaiketan luminarik dia, e!”, bueno! luminarik ikustea!\n- Ta sokamuturra?\n- A.: Sokamuturra´re karnabaletakua, iñauteritakua, baiño horregatik pasa due… Dago bigarren… San Juan bigarrenean ta hirugarrenean; uste det laugarrenean itten dutela ya. Bueno, ni bi-hiru [bider] eondu naiz, baiño…\n- Sokamuturrak badauka hemen…\n- J.: Bai.\n- A.: Bai.\n- A.: Badaka bai. Ta oain, gaiñea, ez da lehen bezela itten. Lehen –ni ibili izandu naiz ta– zezena atzetik igual sokakin ibiltzen giñan sei-zortzi bat. Beti, gaiñea, soka utzi gabe. Oain, sasoia ordun korrika itteko, bai kalian gora ta behera ta... mekauen sos! Bueno....! Oain askotan zezena suelto uzten due ta benga!\nEgilea(k): Laia Ibarguren Estefano (Lizardi Institutua)\nArtzainen omenaldian poz-pozik\nUrretxuko Euskal Jaiak: karrozen hasiera\nOilasko biltzea festetan


Lutxana Arraun Elkartea lehia denetarako prest - Erandio - Hiruka.eus\nHiruka.eus 2017-03-10 10:00\nLutxana Arraun Elkarteko arraunlariek hainbat domina irabazi zuten iazko Bizkaiko Txapelketan. © LUTXANA ARRAUN ELKARTEA\nIbaizabal itsasadarrak aulki mugikorreko arraun-estropaden egitarau zabala izango du datozen asteotan zein hilabeteotan. Daborduko, Lutxana Arraun Elkarteak jakinarazi du negu eta udaberriko egitaraua, Bizkaiko Arraun Federazioagaz batera antolatutakoa. Klubak bost hitzordu ipini ditu ekainaren 4ra bitartean.\nDomekan, hilaren 12an, lineako estropada izango da Sestaon; maiatzaren 1ean eta 20an, arlo bereko probak egingo dituzte, baina Lutxana eta Altzaga artean. Maiatzaren 28an, Bizkaiko Txapelketa prestatzeko estropada izango da, leku berean. Azkenik, ekainaren 4an jokatuko da aulki mugikorreko Bizkaiko Txapelketa, Lutxanatik Altzagaraino. Dominak Erandioko udaletxearen aurrean banatuko dituzte goiz berean; euria izanez gero, Azoka Zaharrean egingo lukete.\nLutxanako arraunlariek denboraldia abiatu dute\nHiruka.eus 2016 ira 13 Erandio\nErandioko Lutxana Arraun Elkarteko arraunlari gazteenek uretako entrenamenduari ekin diote daborduko. Pasa den barikuan egin zuten aurkezpena behe-...


Gaur hasiko dira 'Bidea Marraztera Goaz!' jardunaldiak — Gaztezulo\nGaur hasiko dira 'Bidea Marraztera Goaz!' jardunaldiak\nGaur hasiko dira 'Bidea Marraztera Goaz!' jardunaldiak https://www.gaztezulo.eus/albisteak/gaur-hasiko-dira-bidea-marraztera-goaz-jardunaldiak https://www.gaztezulo.eus/albisteak/gaur-hasiko-dira-bidea-marraztera-goaz-jardunaldiak/@@download/image/bidea_marrazter_1363248687.jpg\nDonostiako euskaldun eta euskaltzaleek zer behar dute ikusgarri eta erakargarriago izateko? Zer behar du XXI. mendeko hiriak euskaldun izateko? Halako auziak eztabaidatzeko aukera izango da Bagera Donostiako Euskaltzaleen Elkarteak antolatutako 'Bidea Marraztera Goaz!' jardunaldietan. Gaur egingo dute lehe saioa arratsaldeko 19:00etan Donostiako San Telmo museoan.\nBagera Donostiako Euskaltzaleen Elkartearen eskutik, eztabaida ireki eta parte hartzaileak egingo dituzte gaur hasi eta ekainera bitarte Bidea Marraztera Goaz! lelopean. Helburu nagusia Donostia euskaldunago bat lortzea da, eta hori lortze aldera planteatzen diren erronkak eta gainditu beharreko zailtasunak zehaztea. Hala, interesa duen edonori zabalduko dizkiote San Telmo museoko ateak, herritarrek beren ekarpenak egin ditzaten.\nOrotara zazpi saio egingo dituzte. Lehena gaur bertan izango da, martxoak 14, arratsaldeko 19:00etan. Mikel Zalbide izango da jardunaldiari hasiera emango dion moderatzailea, eta hortik aurrera, beren borondatez hurbildutako lagunek izango dute hitza.\nOinarri moduan, hiru ardatz planteatu dituzte antolatzaileek: zer behar du XXI. mendeko Donostiak euskaldun izateko? Nola egin euskaldunak erakargarriago eta ikusgarriago izan gaitezen hirian? Eta hori lortzeko, nola antolatu beharko ginateke Donostiako euskaldunak?\nBeraz, eztabaidan parte hartu eta euskararen alde zure hondar aletxoa jartzeko aukera duzu. Eman begiratu bat egutegiari.\nMartxoak 14, osteguna: Mikel Zalbide izango da bidelaguna\nMartxoak 21, osteguna: Donostiako Piratak-ek eskutik abiatuko da saioa\nApirilak 16, asteartea: Mari Jose Auzurmendik gidatuko du saioa\nApirilak 23, asteartea: Lorea Agirre eta Igor Otxoa izango dira bidelagunak\nMaiatzak 14, asteartea: Jose Alvarezek gidatuko du bosgarren saioa\nMaiatzak 21, asteartea: Beñat Gaztelumendi eta Asier Basurto izango dira bidelagunak\nEkainak 4, asteartea: Ondorioen World Cafea egingo dute


Txina iragazgaitza okertzeko habe karga zelulen fabrikatzaileak eta hornitzaileak - Weasion\nEtxea > Produktuak > Karga Gelaxka > Beam Beam Load Cell > Iragazgaitza okertzeko habe karga zelula\nProduktu honi Waterproof Bending Beam Load Cell deitzen zaio. Gure produktuak produkzio teknologia aurreratua eta produkzio zehaztasun handia duenez, ur tanta eta hautsa egoera normaletan sartzea eragotz dezake osagai elektronikoak babestuz. Produktu honek IP68 eta IP67 arauak ere gainditu ditu, eta gure produktuak kalitate berme eraginkorra du\n1. Bending karga zelula iragazgaitza sartzea\nProduktu hau okertzeko iragazgaitza kargatzeko habe baten karga-zelula da, aleaziozko altzairuzko materialez egina dago, 0,5 3 t-ko karga antzeman dezake, osagai elektronikoen alboan dagoen produktuak estalkia du, hautsa eta bestelako hondakinak ekidin ditzake. uretara, gure produktuek ISO9001: 2005 kalitate estandarrak gainditu zituzten, produktuen kalitatea fidagarria da, iraunkorragoa, kostu handiko errendimendua du.\n2. Iragazgaitza okertzeko habe-karga zelularen parametroa (zehaztapena)\nKarga nominala 0,5t, 1t, 2t, 3t\n3. Etengabeko okertze habe karga gelaxkaren ezaugarria eta aplikazioa\nWaterproof Bending Beam Load Cell-ek ezaugarri bat du karga txikiak sentsore batekin neurtutako estalitako gailu batean, presio atmosferikoaren aldaketek neurketa-seinalean eragina izan dezakete. Arazo hau ekiditeko, presio atmosferikoa konpentsatu egin behar da, karga-karga sentsorearen efektu bera jasaten du goiko zein beheko noranzkoetan\nHonako hauek dira iragazgaitzak okertzeko habeen karga zelularen xehetasunak\nKarga nominala 0,5t, 1t, 2t, 3t da\nEraikuntza Alloy Steel da\nGure konpainiak ISO9001: 2005 kalitate sistema gainditu du, beraz, okerreko iragazgaitza kargatzeko habeen kalitatea erabat ziurtatuta egon daiteke.\nOso eskakizun handiak ditugu kurbatzeko habe iragazgaitza biltzeko. Barrualdea aparrez babestuta dago, eta kanpoaldea kartoi batez josita dago, talkak eta inpaktuak eragindako kalteak ekiditeko.\nHot Tags: Iragazgaitza okertzeko habe karga zelula, Txina, fabrikatzaileak, hornitzaileak, handizkako merkataritza, erosketa, fabrika, pertsonalizatua, ontziratua, Txinan egina, merkea, prezio baxua, prezioa, prezio zerrenda, aurrekontua, CE, OIML, kalitatea, aurreratua, iraunkorra, erraza- mantenimendua, azken salmenta, urtebeteko bermea, klasea, dotorea


Bikotekidea aukeratzea ez da kontu makala « uhandreak\n« Handitu diren marmotak\nEmakumeen kurbak »\nBikotekide egokia aukeratzea, garrantzi handikoa da norberaren geneak hurrengo belaunaldietara iragan ahal izateko. Bikotekidea indartsua bada, baliabideak lortzeko ahalmen handia badu, errazago atera ahal izango dira aurrera seme-alabak. Horrexegatik da garrantzizkoa bikotekidea ondo aukeratzea. Animalia gehienetan emeek aukeratzen dute arra. Arra, bere aldetik, saiatu behar da erakargarria dela erakusten, ona dela, kalitate oneko geneak dituela. Badira horretarako bideak: hegaztiek, esaterako, txorrotxioa baliatzen dute horretarako, eta zenbait kasutan gorteiatzea. Bata eta bestea gene-kalitatearen adierazle egokiak dira hegaztietan.\nEmea denez aukeratzen duena, emeek hobetsi dituzten arren kanpo-ezaugarriek baldintzatu dituzte arrek erakusten dituzten sexu-adierazleak. Hau da, hegazti-espezie bateko emeek moko luzea hobesten badute eta, beraz, moko luzeko arrak aukeratzen badituzte, arren mokoak gero eta luzeagoak izango dira belaunaldietan zehar. Sexu-hautespena esaten zaio prozesu horri eta natura-hautespena bezain indartsua edo indartsuagoa da zenbait espezieren eboluzioan. Sexu-hautespenari buruzko ikerketen ideia nagusietako baten arabera, arren gene-kalitatearen adierazle zintzoak dira emeek hobesten dituzten kanpo-ezaugarri edo adierazle horiek. Hortaz, adierazle horien eta arrakasta izateko probabilitatearen arteko lotura dagoela uste dute kontu honetan aditu direnek. Ideia horretan oinarrituriko aurreikuspenen arabera, emeek, kalitate handiko arrak aukeratu nahi izango zituzten beti.\nBaina orain badakigu hori ez dela horrela, kanpo-ezaugarri (fenotipo) desberdinetako arrak hautatzen baitituzte emeek. Zenbait ikertzaileren arabera, gainera, emearen fenotipoaren kalitatea bera izan daiteke emearen zaletasuna baldintzatzen duen ezaugarria. Genoma eta ingurunearen arteko elkarrekintzak direla-eta, fenotipo-desberdintasunak daude espezie eta populazio baten banakoetan zehar. Desberdintasun horien ondorioz, bestalde, desberdinak dira banakoen hazkunde-tasak, bai eta gorputz-funtzioen mantenura eta ugalketara bideratzen dituzten baliabide-kopuruak ere. Hortaz, egoera fisiologiko desberdinetan egoten dira populazio bereko aleak, eta lehen aipatu ditugun arren adierazle horietan (gorteiatzearen edo txorrotxioaren ezaugarriak) islatzen dira egoera fisiologiko desberdin horiek.\nLehen esan bezala, litekeena da emeek arra aukeratzeko erabiltzen duten irizpide nagusietako bat hauxe izatea: arraren fenotipo-kalitatea, emearen parekoa izatea. Hipotesi hori esperimentu bidez frogatu nahi izan du ikertzaile-talde batek. Helburu hori ikusmiran izanik, kalitate desberdineko txoriak (diamante mandarin espeziekoak) hazi zituzten esperimentu batean eta horretarako, kopuru desberdineko arrautza-multzoak sortu zituzten artifizialki, 2-3 arrautzeko eta 5-6 arrautzeko multzoak hurrenez hurren. Arrautza-multzo txikiko txitak arrautza-multzo handikoak baino kalitate handiagokoak ziren, multzo txikietan baliabide gehiago egokitzen baitzaio txita bakoitzari. Horrela sorturiko desberdintasunak, gainera, iraunkorrak dira eta heldutasuneraino iristen dira. Esperimentuek baieztatu egin zuten ikertzaileen hipotesia. Ikus dezagun.\nAukera desberdinen aurrean, bakarrik kalitate garaiko emeek aukeratu zituzten kalitate garaiko arrak; kalitate apaleko emeek kalitate apaleko arrak aukeratu zituzten. Beraz, egoera desberdinen menpe hazi izanak ondorio iraunkorrak ditu espezie honetan eta arra aukeratzeko irizpideen aldagarritasuna da ondorio horietako bat. Bestalde, bikotekiden kalitatea garaia zein apala izanik, errutea lehenago gertatu zen bikotekide biak kalitate berekoak zirenean. Lehenago eratu ziren kalitate bereko kideek osaturiko bikoteak, eta lehenago eratzearen ondorioz, lehenago gertatu ziren ernalketa eta errutea ere. Garrantzi handiko kontua da hau espezie honetan. Izan ere, oso laburra da diamante mandarinek arrautzak txitatzeko eta txitoak hazteko duten denbora, euren ingurunea oso lehorra delako eta oso motza euria egiten duen aldia. Hori dela-eta, laburra da janaria ugaria den aldia eta beraz, oso estua eta mugatua da txitak hazteko duten denbora-tartea ere. Hortaz, garrantzi handikoa da, espezie honetan bederen, txitatze-aldia eta hazkunde-aldia ahalik eta laburren izatea.\nEman dezagun kalitate apaleko eme batek ez duela aukeratzen kalitate bereko ar bat beste ar hobeago baten zain geratzen delako. Horrela jokatuz, bikotekiderik gabe gelditzeko edo beranduegi hartzeko arriskua du, eta beraz, kasurik txarrenean ez litzateke ugalduko. Hori dela eta, berme handieneko aukera hartzen du, kalitate apaleko arra hautatzen du alegia.\nLehen esan bezala, ingurune-egoera oso gogorra da ugaltze-aldien artean. Izan ere, oso apala da txori helduen biziraupen-probabilitatea (urteko %4-%28 tartean dago biziraupenen ehunekoa). Beraz, garrantzi handikoa da ugaltzearekin asmatzea, norberaren gene-ondarea desagertzeko arrisku handia baitago bestela.\nIkerketaren egileen arabera, bada hemen aurkeztu den jokaeraren eta gizakiengan behatutako jokaeren arteko antzekotasunik. Erakargarritasun apaleko emakumeek, edo erakargarritasun apalekotzat euren burua hartzen duten emakumeek, erakargarritasun apaleko gizonekin parekatzea nahiago dute. Gizakiaren kasua, baina, ingurune-ezaugarriak oso deberdinak dira. Baliteke, beraz, beste eragileren bati egokitzea portaera bera, edo bestela, animalien ezaugarri orokorra izatea. Hortaz, seguru asko aurrerantzean espezie desberdinetan egingo dira antzeko ikerketak, arrak aukeratzeko emeen jokaera-eredu hori unibertsala ote den edo beste eragileren menpekoa ote den jakiteko.\nazaroa 8th, 2010 | Etiketak:bikotekidea, diamante mandarina, gene-kalitatea, gorteiatzea, sexu-adierzleak, txorrotxioa, ugalkuntza | Atala: Sailkatugabeak


EUSKAL INAUTEA ZUBEROAN ETA ITURENEN | elinberri\nEUSKAL INAUTEA ZUBEROAN ETA ITURENEN\n2018. otsailak 9 Albisteak, Joseba Aurkenerena Barandiaran\nGure arbaso zaharrek, laborantzatik bizi zirenez gero, gogoeta sakona egin zuten urteaz, urtaroez, egunaren eta gauaren aldizkatzeaz, biziaren gurpilaz, eguzkiak urtean zehar egiten duen ibilbideaz, ilargiaren aldiez, egutegiaz, emankortasunaz, jainko eta jainkosa zaharrez… Eta horrela urtaroen banatzaile diren solstizio eta ekinozioetan euren jai erritual handiak ezarri zituzten. Jai horietan naturarekin biziki lotuak ziren dibinitateak gurtzen zituzten: In edo –Inko-, Egu, Eki, Ilargi… eta jai hauek horien ohorez burutzen zituzten. Eguzki jaioberriaren besta (Eguberri) neguko solstizioan ospatzen zuten, In jainkoaren besta (inote edo inautea) udaberriko ekinozioan, Eguzki indartsuaren besta udako solstizioaren inguruan eta Sugaar (suzko suge arra) beldurgarriarena, berriz, udazkeneko ekinozioan.\nHorrela izaki, hainbat adituren ustez, inauteria azaltzeko dugun lehen hitza, INOTE litzateke, eta In jainkoaren garaia esan nahiko luke (In-o- + -te). Hitz honek baditu aldaera gehaigo Euskal Herriko luze-zabalean errepikatzen direnak: ihote, iyote, ihaute, iyaute, inaute… Inauteria edo ihauteria beranduago sorturiko hitza litzateke, euskal inautea giristino egutegian sarturik gelditu zenean. Julio Caro Barojak dioenez, nolatasun ezkorra adierazteko erabiltzen dugun –eria atzizkia orduan gehitu zioten, besta jentil edo paganoa zela nabarmen uzteko.\nOroitu beharra daukagu garai zaharretan inotea Europa osoan zabaldurik zegoela. Jai bat baldin bada sustraitua munduan hauxe da, inautea, munduko bazter guztietan zabaldurik baitago. Bere errorik sakonenak antzinako denboretan gordetzen ditu, eta garai zahar haien oihartzuna ekartzen digu urtero, sentimendu zahar eta totemikoz jantzirik. Horixe baita azken finean inautea, gure arbaso zaharren sinismenetara urteroko itzulera. Gure Euskal Herri zahar honetan inauteak indar eta kolore handia hartzen ditu, eta garai bateko magiaren sua piztuta iraunarazten digu. Inautea neguko solstiziotik udaberriko ekinoziora doan denboraldi luze, hits eta iluna da.\nEuskal inautea aberatsa dugu, gure lurralde guztietan zabaldua dena, urtero erritoz betea errepikatzen duguna. Gizakiak inautearen bidez izadia iratzarri nahi du eta horretarako era guztietako soinu eta burrunbak egiten ditu, joareak astinduz, adarrak joz, kantu ozenak abestuz edota dantza azkarrak eginez. Lurra esnatu beharra dago, ama-lurraren leize-zuloetan bizi den hartza lozorrotik atera, eguzkia ama-lurraren kolkotik irtenarazi, euskal gizarte zaharrari lur azaleko antolakuntza itzuli… Eta azkenean, urtero horrela eginez, eguzkia indartuko da eta udaberria zaigu itzuliko. Bedatsearen hasiera izanen da. Belar eta kimu berrien hatsa edo hastapena. Belardiak eta pentzeak, zelaiak eta baratzak ernalduko dira eta liliak eta fruituak berriz zaizkigu agertuko.\nAurten ere, urte oroz errepikatzen zaigun bezala, urte berriaren lehen egunekin batera, inote garaia iritsi zaigu, indarrez eta kolorez, eguraldi txarra, euriteak eta elurteak desafiatuz. Joareak dingili-dangala ari dira nonahi, adar soinuak mendi eta karriketan entzuten dira, eta jadanik hartza urteroko itzuliñoa ematen hasia zaigu. Lurra iratzarri behar da. Nik segidan, aurten, hor eta hemen, inautearen ildoari jarraikiz ezagutu eta gozatu dudana kontatuko dizuet.\n1.- Maskarada Ainharben.-\nHogeita bi urte pasatu ondoren, Muskildik maskaradak egiteko txanda hartu du aurten. Muskildiarrek tradizio handia izan dute beti maskaradak antolatzen. Azken biak 1987an eta 1996an antolatu zituzten. Beraz belaunaldi oso bat pasatu da azkena antolatu zutenetik. Lehena urtarrilaren 7an jokatu zuten herrian, bigarrena 14an Pagolan, hirugarrena urtarrilaren 21ean Atarratzen eta laugarrena urtarrilaren 28an Ainharben, eta horrela astero eginen dute apirilaren 22an, berriz Muskildin izanen den azken maskarada arte.\nIaz Pettarreko herriek antolatu zuten, aspaldiko partez, eta arrakasta handiaz. Pettarre Zuberoak dituen hiru eskualdeetako bat da, gainerakoak Basabürüa eta Arbaila direlarik. Mauletik gora doan eskualdean, Ezpeize, Onizepea, Ainharbe, Bildoze, Ündüreine, Larrabile, Ürrüstoi.. herrietan euskara gibelatzen ari zen. Bi gerla handiek euskararen eta euskal kulturaren jaitsiera ekarri zuten. Bazirudien eskualde hau guztiz erdaldundu behar zela, baina ikastolak eta bertakoen bizi-nahiak miraria egin dute. Gazteek euskara berpiztu dute eta euskal kulturari bultzada ematen ari zaizkio. 2008an Xiberoko Jauna izeneko pastoral arrakastatsua jokatu zuten Ezpeizen eta orduz geroztik izen bereko elkartean elkarturik jarraitu dute. Iaz lehen aipatu maskarada burutu zuten Zuberoako hamar bat herritan eta baita Gipuzkoako Aiztondoa (Aduna, Alkiza, Asteasu, Larraul eta Zizurkil) bailaran ere. 2020an bigarren pastoral bat jokatzeko asmoa daukate.\nPettarreko Xiberoko Jauna elkarteko dantzariak eta Donibane Lohizuneko Begiraleak elkartekoak adiskidetasunaren bideetan barna dabiltza aspaldian, eta hori dela eta, aurten, urtarrilaren 28an, Ainharben izan den maskaradara gonbidatu gaituzte. Horregatik, gonbita atsegin handiz harturik, goizeko 9,30etan Ainharbeko sarreran ginen lehen barrikada ikusteko. Gurekin batera Ariztondo bailaratik gonbidaturik etorritako gipuzkoarrak ziren. Aipatu orduan, Pettarreko dantzari gazteek harrerazko dantzak egin zituzten, eta ondoren muskildiarrek ere dantzatzen erantzun zieten. Gero jan-edatekoz gainezka zen mahaiaren inguruan bildu ginen denok lagun-giro goxoan. Bigarren barrikada Lanbarreko bidegurutzean egin zuten. hirugarrena Lanba-xilokoan, laugarrena Ezpeizen sarreran, Eiherabideko bidegurutzean eta bosgarrena Ainharbeko plazan.\nGero, denok elkarrekin, bazkari goxoa egin genuen pilota-plazako bazter batean ezarritako mahai luzearen inguruan. Zutik eta kantari. Arratsaldeko 3,30etan maskarada hasi zen, bertara hurbildutako guztien atseginerako. 7,30ak aldera bukatu zelarik, hotz handia zen nagusi. Bukatzeko beti bezala, maskaradako kantua eta dantza jauziak (muñeinak eta aintzina pika).\nLehen barrikadan Pettarreko dantzariak harrera egiten.\nMuskildiarren maskaradako herriko jaun-andereak zain.\n2.- Iturengo joaldunen artean.-\nBaina jadanik euskal inautearen sua pizturik zen Euskal Herri osoan.\nHurrengo egunean Iturenera joan nintzen, aspaldiko partez, horixe baita erretretan egoteak ematen duen abantailetako bat, egunero libre izatea alegia. Eguerdi aldera iritsi ginen herriko plazara. Jendez gainezka zegoen. Udaletxearen aitzinean hamabost bat musikari ari ziren giroa berotzen. Bitartean, udaletxe barruan joaldunak jantziak prestatzen eta jartzen ari ziren. Hamabiak eta erditan, udaletxetik ateratzen hasi ziren. Eguraldi ederra lagun, joareak astintzen hasi ziren. Berrogei inguru zirela uste dut, mutilak eta neskak, adinean sartuak, gazteak eta baita ume koxkor batzuk ere.\nPlazan hainbat mugimendu, aitzina eta gibelera, egin ondoren, Aurtitz aldera abiatu ziren, jende pilo bat atzetik zihoakiela. Aurtitzen Zubietatik joandakoekin batera elkartu ziren, eta denak elkarrekin Iturenera itzuli ziren. Ordubiak aldera, plazara sartu ziren, aitzinean hartz eder adarduna zekartela. Ixopoak astinduz, adarrak joz eta joareak dantzatuz hainbat itzuliño egin zuten jendez gainezkaturik zen plazan. Gibeletik bizpahiru orga eta jantzi bitxiz jantzitako gazteak zihoazen. Amalurra ordurako aski esnatua zela uste dut, Iturenen dena baitzen soinu eta burrunba. Orga batetik gorotza edo simaurra botatzen zuten. Laster herri osoa gorotz usain sarkorrak harturik zen. Bazkaltzeko tenorean jendea kantari ibili zen herriko ostatuetan, eta gero, arratsaldean besta-giroak ilundu arte iraun zuen. Horixe izan zen astelehenean ikusi genuena. Asteartean, Iturengo joaldunek Zubietara joan beharra zeukaten jai giroa auzo herrira eramateko. Ederra, zalantzarik gabe, baina guretzat gehiegi zelakoan, ez ginen asteartean Zubietara joan. Heldu den urtean, agian.\nHartz adarduna joaldunen artean.


Arraztalo Eusko Legebiltzarrean – ARRAZTALO\nArraztalo Eusko Legebiltzarrean\n2015/10/28 2015/11/03 Arraztalo ElkarteaUtzi iruzkina\nArraztalo Elkartea ostegunean, urriak 29, Eusko Legebiltzarrean izango da, Gasteizen.09:30ean hasiko den Ohiko Osoko Bilkuran Enplegu Zentro Berezien erregistroari buruzko mozioa aurkeztu eta eztabaidatuko da, eta Arraztalok bilkura hori ikustera joateko gonbidapena jaso du.\nElkartearen helburuetako bat Enplegu Zentro Berezia sortzea da. Enplegu Zentro Berezia enpresa mota bat da eta ezintasuna duten pertsonentzat lanpostuak sortzeko erraztasunak ematen ditu. Hau da, gaixotasun psikikoa duten pertsonak lan munduan integratzeko ahalmen handiko tresna bat da. Orain ezinezkoa da Enplegu Zentro Berezi berri bat sortzea, Eusko Jaurlaritzak horretarako beharrezkoa den erregistrorik ez baitu. Berez hau Lanbidek kudeatu behar du erregistroa, baina enplegu politika aktiboen eskumenak Euskal Autonomi Erkidegora pasa zirenean zintzilik geratu zen.\nHemen bertan aipatu izan dugun moduan, Arraztalorentzat estrategikoa da Enplegu Zentro Berezia sortzea, gaur egun duen jarduerari egonkortasuna eman eta gaixo psikikoen lan-integrazioari bultzada izugarria emango liokelako.\nHorren garrantzia azpimarratzeko, Arraztalo Elkarteko kideak, langileak eta beste hainbat herritar bihar legebiltzarrean izango gara.\nEnplegu Zentro Berezia,Erregistroa,Gasteiz,Legebiltzarra,Mozioa\nAsanblada orokorra ostegunean, urriak 22


IkuspegiSistemikoa | Allartean\nEtiketaren artxiboa: IkuspegiSistemikoa\n2021-08-28 -n allartean-kargitaratuta\nTopalabea taldeak argitaratu duen “Berrindartu eta Jauzi” txostena interesgarria da alde askotatik. Neroni bereziki iradokitzailea iruditu zait Karmelo Aiestak ikuspegi sistemikoaz egin duen azalpena. Gutxi gorabehera, honako panorama marrazten du:\nEuskararen gizarte sistema oso egonkorra da. Erabilera %10-%15 tartean dago, eta jauzirik eman ezean, ez du ematen hor aldaketa handirik egon daitekeenik. Egindako ahaleginek errendimendu (erlatiboki) apala izan dute, eta azpisistema batek egiten duen ahalegina (euskararen azpisistemak) beste azpisistema batek neutralizatu eta baliogabetu egiten du (gaztelaniaren azpisistemak). Indarrak berdindurik antzematen dira. .\nHorren aurrean, gure buruari erronka berri bat jarri beharko genioke: denon artean egoera desiratu berri bat definitu, alegia. Egoera desiatu hori iradoki ere iradokitzen du Karmelok: hurrengo hamarkadetan erabilera galizieraren edota katalanaren mailara eramatea, hau da, %30-%40 tartera.\nIkuspegi sistemikoak ekarpen interesgarriak egiten ditu. Sistemetan “palanka-puntuak” egon ohi direla dio. Horren arabera, funtsezkoa da palanka-puntu horiek identifikatzea, horiek erakusten baitute sistemaren zein puntutan eragin behar den, eraldaketa sakonak eragiteko. Ez da erraza. Antza denez, puntu horiek kontraintuitiboak izaten dira. Ez dira egoten espero ditugun lekuetan. Eta, sarri, kontrako norabidean egiten dugu indarra, egin beharrekoa egiten ari garelakoan.\n15-15-15 aldizkaria ezagutzen duzue? Orain dela urte pare bat, Donella Meadows zientzilariaren artikulu polit bat argitaru zuen. Oso izenburu esanguratsua du: “Sistemekin dantza egitea”. Haren ustez, ezin da aurreikusi sistema batean zer gertatuko den; ezin ditugu sistemak erabat kontrolatu; ezin ditugu, besterik gabe, sistemak nahi dugun puntura eraman. “Hau egiten badugu, hau lortuko dugu” dioen leloa kimera bat da. Gehienez ere imajinatu ahal dugu sistema nora iristea nahiko genukeen, eta, gero, sistema zaindu, mimatu eta lagundu ahal dugu, etorkizun hori posible egiteko. Bere hitzetan, egin ahal dugun gauza bakarra horixe da:sistemekin dantza egitea.\nDantza, lorezaintza, musika, eski egitea… Horien modukoa da sistemekin lan egitea. Jarduera horiek guztiek egiten ari garenari adi egotea eskatzen dute, erne egotea… Beharrezkoa da oinarrizko trebetasun batzuk izatea, baina, batez ere, maitasun dosi handia eta pasio puntu bat.\nDonella Meadows-ek zenbait aholku ematen ditu, sistemekin dantza egiteko:\nSistemari adi egotea eta ulertzen saiatzea… baina, batez ere, sistemaren erritmoa hartzea: iritsi den lekura nola iritsi den antzematea, sistemaren historia ezagutzea, etorkizun posibleak aurreikustea…\nSistemaren egitura ere aztertzea: bertan esku-hartzen duten elementuak, jokoan dauden indarrak, sistemak dituen mekanismoak…\nAurreiritziak baztertzea. Sistemek beti ez dute funtzionatuko guk espero dugun moduan.\nInformazioa biltzea, sistema hobeto ulertzeko. Sistemaren barruko gertaerak ere behatzea, eta kanpoko faktoreek nola eragiten duten ikustea.\nHalere, kontuan izatea dena ezin dela neurtu. Garrantzitsua eta pertinentea dena aztertu behar da, ez soilik neurtu daitekeena.\nKonplexutasunari beldurra kentzea; gure inguruan non-nahi dagoela onartzea; konplexutasuna “ospatzea”\nSistemak, beste ezeren gainetik, interkonexioak direla ohartzea… pertsonen arteko interkonexioak ere bai. Testuinguru horretan, harremanak zaindu behar dira. ZAINTZA funtsezko elementu bat izan daiteke.\nEsku-hartzea balioetan oinarritu. Esku-hartzeak zer nolako ondorioak izango dituen jakitea zaila denez, izan dadila gure balioekin koherentea, behintzat.\nArtikulua hemen irakur daiteke: Bailar con sistemas\nKategoriak Sailkatu gabea\t| Etiketak IkuspegiSistemikoa, Konplexutasuna, Sistemak, Topalabea\t| Utzi erantzuna


Cross-Borders erakusketa – KuBo Beltza\n1971 urtean, Chris Burdenek bere hastapenetako Bicycle Piece performancea gauzatu zuen, non txirrinda baten gainean etengabe bueltaka egon bait zen galeria irekiera orduetan zehar, erakusketa gunearen barruko eta kanpoko espazioaren arteko lotura sinbolikoa lortuz. Esparru publiko eta pribatuaren arteko elkarketa honetan, arte garaikidea erakusketa-espazio tradizionalen mugetatik haratago eramateko ahalegina nabaritzen da.\nLäntokik Pau Figueresen Kubo Beltza aurkezten du. Proiektu hau, arte galeria mugikor batean bilakatutako hiru gurpileko zama-txirrinda batekin esperimentatuko prozesuaren emaitza da eta bere xedea, arte garaikidearen mugikortasunaren bidez kubo zuriaren mugak zabaltzea da.\nLehenengo proiektu honetan Oier Gil, Urtzi Ibarguen, Niko Iturralde eta Francesco Roncaglia artisten lanak Hendaia, Irun eta Hondarribiatik igaro dira. Mugaz gaindiko artelan bilakatzeko helburu soilez, artista hauen proposamenek mugaldeko ingurunearen eta arte garaikidearen arteko harremanak ikertzeaz gain, artearen berezko mugak ere aztertu dituzte.


World Trade Center - Wikipedia, entziklopedia askea.\nWorld Trade Center edo Dorre Bikiak (ingelesez Twin Towers) Manhattango (New York) etxe orratz famatuak izan ziren. Minoru Yamasaki arkitektoak eta Leslie E. Robertson ingeniariak egin zuten eraikuntza proiektua 1961ean. Munduko eraikinik altuenak izan ziren 1972etik 1973era arte. Urte hartan Sears Dorreak altueran gainditu zien.\n40°42′41″N 74°00′45″W / 40.7114°N 74.0125°W / 40.7114; -74.012540°42′41″N 74°00′45″W / 40.7114°N 74.0125°W / 40.7114; -74.0125\nEraistea 2001eko irailaren 11 - 2002ko maiatza\nEraikuntza 1968ko abuztua - 1987ko maiatza\nLehen harria 1966ko abuztuaren 25a\nIrekiera 1973ko apirilaren 4a\nAtentatua 1993ko otsailaren 26a\nAtentatua 2001eko irailaren 11\nSilverstein Properties (en)\nWestfield Group (en)\n2001eko irailaren 11\nMinoru Yamasaki (en)\nEmery Roth & Sons (en)\nTishman Realty & Construction (en)\naltzairu herdoilgaitza, hormigoia eta haitzurdina\n417 ( ) m\n2001ean desagertu egin ziren mundua zur eta lur utzi zuen atentatu baten bidez.\n1961ean lehendabiziko planoak aurkeztu zituzten.\n1973ko apirilaren 4an inauguratu zituzten.\n1975eko otsailaren 13an sutea hartu zuten dorrek.\n1993ko otsailaren 26an bertan bonba bat ipini zuten.\n2001eko irailaren 11n talde suizida batek gidatutako bi hegazkinek talka egin zuten dorren aurka, biak ala biak guztiz suntsituz. Ia 3.000 hildako eragin zuen Al Kaidak egindako atentatu honek.\n2002an dorreak berreraikitzeko nazioarteko lehiaketa bat antolatu zen. Daniel Libeskind arkitektoak irabazi zuela jakin zen 2003an.\nWorld Trade Center merkataritza-gune erraldoia zazpi eraikinetan banatuta zegoen. Eraikuntza multzoko bi eraikin nagusiak Ipar Dorrea (1 WTC), Telekomunikazioen antena kontuan hartuta 527 metro zituena eta kontuan hartu gabe 417 metrokoa, eta Hego Dorrea (2 WTC), 415 metroko garaiera zuena.\nEraikin multzoaren erdian plaza bat zegoen, Austin J. Tobin Plaza izenekoa, 7 eraikinez inguratua. Plazaren azpian The Mall at the World Trade Center merkataritza-gunea zegoen. Bi dorreen artean Marriott World Trade Center (3 WTC) hotela zegoen. Plazan 4 WTC, 5 WTC eta 6 WTC eraikinak zeuden. Plazatik kanpo, baina bi zubirekin lotua, 47 solairuko 7 WTC eraikina zegoen.\nDorre biki biak 110 solairu zituzten, 3 WTC-ak 22 solairu, 4 eta 5 WTC-ak 9 solairu zituzten, 6 WTC-ak 8 solairu eta 7 WTC-ak 47 solairu zituen.\n(Ingelesez) WTC-ren webgunea\nMultimedia: World Trade Center (1970–2001)\nEmpire State Building Munduko eraikinik garaiena\n1972 - 1974 Ondorengoa\nEmpire State Building Ameriketako Estatu Batuetako eraikinik garaiena\nAzken aldaketa 24 ekaina 2021(e)an, 10:40(e)tan\nOrriaren azken aldaketa: 24 ekaina 2021, 10:40.


Beste hiru eskumenen transferentzia adostu dute PSOEk eta EAJk\nKonkretuki, autobideak, bidaia-agentziak eta botika produktuen legedia aplikatzeko eskumena adostu dituzte bi alderdiek.\nGobernuko, PSOEko eta EAJko ordezkariek osatutako Transferentzien Aldebiko Batzordeak Euskadiri beste hiru eskumen lagatzea adostu du gaur. Hiru transferentzia berri horiek 2010eko urrian aurrikusi zituzten jeltzaleek eta sozialistek, aurrekontuen akordioan.\nKonkretuki, EAEko AP-68 eta AP-1 (kilometro bakarra) autobide tarteak, bidaia-agentziak eta botika produktuen legedia aplikatzeko eskumena adostu dituzte bi alderdiek.\nAitor Esteban EAJko ordezkariak eta Jose Maria Benegas diputatu sozialistak prentsaurrekoan azaldu dute akordioa. Gaspar Zarrias Lurralde Politikako estatu-idazkariak aldebiko bileran parte hartu du arratsaldean.\nEAJko eta PSOEko diputatuek azaldu dutenez, aldiriko trenen eta soldatak bermatzeko fondoaren (FOGASA) transferentziak adosteko zailtasun handiak daude.\nBigarren seihilekoan transferitzeke dauden beste bost eskumenen inguruan eztabaidatu dute negoziatzaileek. Legealdia amaitu baino lehen horietakoren bat adostea espero du Aitor Estebanek. FOGASA eta aldiriko trenez gain, eskola aseguruak, segurtasun zerbitzu pribatuak eta banku eta kredituak transferitzeke daude.\nInformazio gehiago:Eitb: Beste hiru eskumenen transferentzia adostu dute PSOEk eta EAJk


No es Sano plataformak eginiko txostenak ondorioztatu duen puntu nabarmenena da. Patenteetan jartzen du fokua, farmaziekin jabetza eskubideak sinatzea “gardentasunik gabeko” prozesua baita: “Patenteei esker ikerkuntzako gastuak berreskuratu nahi izaten dituzte. Aldiz, ohiko joera izaten da ikerkuntzako gastuak ez zehaztea”. Industria farmazeutikoak ezartzen ditu botiken prezioak eta euren interesak lehenesten dituztela dio txostenak, interes publikoaren gainetik. “Gardentasun falta horrek mesede egiten die eta nahieran ezartzen dituzte prezioak”.\nIkerketak lau botika hartu ditu lagintzat. Saltzen dituzten enpresak “izugarrizko irabaziak” ari direla lortzen diote txostenaren egileek eta, neurri batean, injustua dela, botikok garapen bidean zeudenean inbertsio publiko handiak jaso baitzituzten erakundeen aldetik. Trastuzumab izeneko tratamendua, esaterako, bularreko minbizia sendatzeko erabiltzen da. Sortze bidean zegoeneko aurrekontuaren erdia unibertsitate eta fundazioen eskutik jaso zituen. Egun, Roche enpresak du bere jabetza eta jada 60.000 milioi euroko irabaziak lortu dituela kalkulatu dute txostenaren egileek.\nGauzak horrela, hainbat ospitaletako egoera “jasanezina” dela diote: “Prezioak ezin dira negoziatu, industria farmazeutikoak uzten ez duelako eta Gobernuak ez duelako ezer egiten”. Botiken prezioak hain garestiak izanik, langileen lan baldintzak nabarmen okertu direla zehaztu dute, hala nola, murrizketak egin direlako pertsonal eta gaixotasunak antzemateko tresneria, baita pazienteen arretan eragin ere.\nHori dela eta, prezioak jaisteko eskatu dute eta ezar daitezela prezioak patenteen benetako kopurua aintzat hartuta, “ez batzuen interesen arabera”. Botiken prezio erreala jakitea herritar ororen eskubidea izan beharko litzatekeela azaldu dute eta osasuna jomugan egonik, espekulazioa albo batera utzi behar dela.


kritiken hemeroteka » Bi adiskide haize kontra\n« Sentiberatasun orekatua | Aurrera, aurrera beti »\nBi adiskide haize kontra Danele Sarriugarte / Gara, 2015-04-25\nAukera polita eskaintzen dute Igela argitaletxekoek italiar literatura garaikidea ezagutzeko, euskarara itzuliak baitituzte, besteak beste, Natalia\nGinzburg-en eta Gianni Celati-ren lanak. Era berean, aukera polita eskaintzen dute, zehazki, Bigarren Mundu Gerra garaikoak eta ostekoak Italian zer-nolakoak izan ziren jakiteko, haurren ikuspegitik.\nSona handiko bi eleberri ekarri dituzte denbora gutxian: iparralde aberatsean kokatua bata (Toscana), hegoalde pobrean bestea (Napoli); bi ahizparen istorioa hizpide duena bata, bi lagun minen artekoa bestea; “Zerua gainbehera dator” bata (Lorenza Mazzetti; F. Rey eta X. Olarra itzultzaile), “Adiskide paregabea” bestea (Elena Ferrante; F. Rey itzultzaile). Bi-biak kaleratu dituzte Mintaka sailaren barruan, biak ere Belen Lucasen marrazki dotoreekin azalean.\nBigarrenaren jiran jardungo dugu hemen. Elena Ferrante idazle ezezagunaren (esan nahi baita prentsaren aurrean behin ere agertu ez denaren) laugarren eleberria dugu, Napoliko tetralogiako aurrenekoa, eta Europan eta AEBetan itzelezko izena eman diona. Lau liburuko sorta horretan Lila eta Lenu txikitako adiskideen bizitza aletzen da, Lenuren ahotik. Hasiera topatuko dugu honako honetan: haurtzaroa eta nerabezaroa. Halaber, istorioaren kontaketa ere zuritzen zaigu: Lila desagertu dela-eta, Lenuri garaia iritsi zaio bien bizitza azaltzeko.\nHarremanak arretagune nagusi, Lila eta Lenuren artekoa ez ezik, horien bien eta beren ingurukoen arteko erlazioak hartzen ditu hizpide Ferrantek, pertsonaien gogoetei eta deskribapen xeheei tokia eginda, eta botere-hierarkiak gordin azalduta, baita gordinenean ere, indarkeria fisikoaz irakurtzen baitugu sarri: gurasoek seme-alabei emana, senarrek emazteei, nagusien familiek beren mendekoei. Eta, horien guztien iturburuan, miseria.\nTestuinguru baten erretratu sakona ere bada, beraz, nobela: garai jakin bateko toki zehatz batena. Eta hortik ateratzeko ahaleginarena. Narratzailea izan ez arren, dudarik gabe eleberriko pertsonaiarik zirraragarriena denak, Lilak, azkar asko antzematen baitu zer beharko litzatekeen auzoko giro pozoitua atzean uzteko: dirua.\nAparteko pertsonaia da Lila, ohiz kanpokoa zentzu guztietan: adimentsua, ausarta, bere gainontzeko ikaskide nesken ez bezalako irizpideen arabera jarduten duena (polita izateari garrantzia handiegia eman ez eta indarra erabiltzeko gertu dagoena, bere burua defenditzeko). Ferrantek ederki islatzen ditu pertsona bikainek beren ingurukoengan sor ditzaketen sentipenak: erakarmena, inbidia-izpiak tarteka, ulertu ezina, miresmena. Era berean, onak baina apartak ez direnen segurtasunik ezak ere agertzen zaizkigu Lenuren ahotsean: bere zalantza propioak, Lilaren uberara gerturatuta ahalik eta onena izateko esfortzua. Zentzu horretan, eredugarri suertatzen da bi lagunen artekoa: muturreko egoera batean, zailtasunak zailtasun, inguratzen dituen herrari aurre egin eta erresuminezkoa beharrean elkartasunezko harremana sortzen dute bientzat, oasi bat itsustasunaren erdian.\nGogoetarako beste gai bat: bikaintasuna ez da beti arrakastarako giltzarri, zortea ere bada, ingurua ere bada. Lilaren dohainek ezer gutxi balio dute horiek garatzeko aukerarik izan ezean, horiek aintzatetsiak izan daitezkeen nonbait bizi ezean. Aukera-berdintasuna eta hezkuntzarako irisgarritasuna sartzen dira jokoan, diruak baldintzatuta horiek ere. Izan zitezkeenak baino askoz Shakespeare eta Beauvoir gutxiago iritsi direla gugana, alegia.\nUnibertso bat osatzeko pertsonaia eta hari-mutur asko lotu behar dira, horixe akaso eleberri honek dakarren erronka handienetakoa, denei jarraitzea. Azkenean ere, liburuak gosez uzten gaitu, Lilak eta Lenuk, oro kontra eduki arren, elkarrekin aurrera nola egingo duten jakiteko minez.


V. ITXARTU Herriarteko futbol Txapelketa: izen emateko epea zabalik :: Itxartu\nHasiera > V. ITXARTU Herriarteko futbol Txapelketa: izen emateko epea zabalik\nV. ITXARTU Herriarteko futbol Txapelketa: izen emateko epea zabalik\nV. Itxartu Herriarteko Futbol Txapelketa abian da.\nLehen Txapelketetan parte hartzen zuten taldeak Euskaditik kanpo jaiotako pertsonez osatuak izan ziren gehien bat, baina urteak joan eta urteak etorri erabat eraldatu da taldeen osakerak eta gaur egun era guztietako jokalariak ditugu, Eskadin jaiotakoak eta Euskadiktik kanpo jaitakoak, askotan talde berean. Baina izenari eutsi diogu, Herriartea aipatzen dugunean Euskadin bizi garen pertsona guztien arteko solitaritatea eta hurbiltasuna bultatu nahi dugulako, gure jaioterria edozein izan delarik.\nV. ‘ITXARTU’ Herriarteko Futbol Txapelketan eskuartzeko izen-ematea apirilaren 1ea hasiko da eta apirilaren 20an bukatuko da.\nDenboraldi honetako Txapelketan zure taldearekin jokatu nahi baduzu, honekin batera doakizun Izenemate-orria bete beharko duzu eta orri hori beteta Itxartu Taldea posta elektroniko honetara bidali behar duzue: itxartu.itxartu@gmail.com. Lerro hauen ondoren ageri diren agiriak ondo begiratu behar dituzue, ez bakarrik sariak eta araudiak nolakoak diren jakiteko, baita izenematea azkareta behar bezala egin dezazuen.\nLehen partidua jokatzen duzuenean, jokalari bakoitzaren Nortasun Agiriaren fotokopiak eman beharko dituzue (gehienez, 10 jokalari)\nIzenematea baliagarria izateko talde guztiek 100,00 € ordaindu beharko dute, 20a baino lehenago Itxartu Taldeak BBKn duen 2095 0022 0091 0982 6678 kontuan sartuz.\nPartidu guztiak Algortako Batzokiko jolasgunean jokatuko dira, Apirilaren 27etik aurrera. Aldaketarik ezean, partiduak 15:30etatik aurrera larunbat arratsaldeetan jokatuko dira. Behar izanez gero, partidu batzuk ostiraletan, 18:00etatik aurrera, jokatuko dira.\nInformazio gehiago agiri hauetan:\nIzenemateak, Sariak, Arauak eta Araudia


About: Fisio nuklear\nFisika nuklearrean eta kimika nuklearrean, fisio nuklearra atomo baten nukleoa zati txikiagotan zatitzen duen erreakzio nuklearra da. Zatiketaren ondorioz, sarritan neutroi askeak eta nukleo atomiko arinagoak sortzen dira, eta azken hauek fotoiak sor ditzakete gamma izpi eran. Elementu astunen fisioa erreakzio exotermikoa denez, energia-kantitate handiak aska daitezke bai erradiazio elektromagnetiko gisa bai pusken energia zinetiko gisa (fisioa gertatu den edukiontziaren materia berotuz). Fisioak energia ekoitz dezan, sortutako elementuen lotura-energiak abioko elementuarenak baino handiagoa izan behar du. Fisioa transmutazio nuklearraren forma bat da, prozesuaren ondorioz sortutako elementuak eta jatorrizko atomoaren elementu kimikoa ez baitira berdinak.\nFisika nuklearrean eta kimika nuklearrean, fisio nuklearra atomo baten nukleoa zati txikiagotan zatitzen duen erreakzio nuklearra da. Zatiketaren ondorioz, sarritan neutroi askeak eta nukleo atomiko arinagoak sortzen dira, eta azken hauek fotoiak sor ditzakete gamma izpi eran. Elementu astunen fisioa erreakzio exotermikoa denez, energia-kantitate handiak aska daitezke bai erradiazio elektromagnetiko gisa bai pusken energia zinetiko gisa (fisioa gertatu den edukiontziaren materia berotuz). Fisioak energia ekoitz dezan, sortutako elementuen lotura-energiak abioko elementuarenak baino handiagoa izan behar du. Fisioa transmutazio nuklearraren forma bat da, prozesuaren ondorioz sortutako elementuak eta jatorrizko atomoaren elementu kimikoa ez baitira berdinak. Fisio nuklearraren bi erabilera nagusiak energia nuklearra edo arma nuklearrak sortzea da. Bi erabilera hauetarako ezinbestekoa da hainbat substantziek (erregai nuklear deiturikoek) neutroi askeen kolpea jasaten dutenean hautsi eta neutroi gehiago ekoitz ditzaten. Honi esker, berez manten daitekeen kate-erreakzio bat sortzen da, eta energia modu kontrolatuan askatzen da (erreaktore nuklearren kasuan) edo kontrolik gabe (arma nuklearretan). Erregai nuklearrak duen energia-kopurua gasolinak daukan energia baino milioika aldiz handiagoa da, eta horregatik fisio nuklearra energia lortzeko iturri tentagarria da; hala ere, fisio nuklearraren produktuak erradioaktiboak dira eta denbora luzez irauten dute, hondakin erradioaktiboen arazoa sortuz. Gaur egun existitzen diren zentral nuklear gehienetan energia fisioaren bidez lortzen da eta hau aurrera eraman ahal izateko uranioa behar da. Prozesu honetan uranioaren isotopoak erabiltzen dira eta hauek fisioa jasaten dute erreaktoreetan. (eu)\nFisika nuklearrean eta kimika nuklearrean, fisio nuklearra atomo baten nukleoa zati txikiagotan zatitzen duen erreakzio nuklearra da. Zatiketaren ondorioz, sarritan neutroi askeak eta nukleo atomiko arinagoak sortzen dira, eta azken hauek fotoiak sor ditzakete gamma izpi eran. Elementu astunen fisioa erreakzio exotermikoa denez, energia-kantitate handiak aska daitezke bai erradiazio elektromagnetiko gisa bai pusken energia zinetiko gisa (fisioa gertatu den edukiontziaren materia berotuz). Fisioak energia ekoitz dezan, sortutako elementuen lotura-energiak abioko elementuarenak baino handiagoa izan behar du. Fisioa transmutazio nuklearraren forma bat da, prozesuaren ondorioz sortutako elementuak eta jatorrizko atomoaren elementu kimikoa ez baitira berdinak. (eu)\nFisio nuklear (eu)


Ocio: casino, carreras de caballos...\n"Gran Casino de San Sebastián"(Donostiako Kasinoa)\nUdaletxeak 1881. urtean “Maniobretarako Zelaia” -gaur egungo Alderdi Eder lorategiak- lekuz aldatu zuen, Gipuzkoa Plazan Ogasuneko eta Gobernu Zibileko eraikinak egiteko. Donostiako Kasino Elkarteari lursail pribilegiatu hartan 7.000 m2-ko laga zitzaion, hirurogeita hamar urtez. Elkarteak kasinoa eraikitzeko konpromisoa hartzen zuen, eta, behin epea amaituta, Udalari itzuli behar zizkion kasinoa eta lursaila.\nEraikinaren diseinurako proiektu lehiaketa deitu zen, eta Adolfo Morales eta Luis Aladrén arkitektoak izan ziren irabazle. 1882. urtean hasi ziren eraikitzen, eta 1887ko udan inauguratu zen. Jardunean egondako denboran, Elkartearen irabazien parte bat obra publikoak egiteko erabili zen, hala nola, Kontxako Pasealekua (1911) edo Pasealeku Berria (1916).\n1923. urtean, jokoa debekatu egin zuten, eta eraikinak bizitza galdu zuen, eta Marokoko gerrako zaurituentzako ospitale bilakatu zen, 1930. urtean itxi zen arte. 1947. urtean, berritzeko obrak egin zituzten, eta Udaletxe berria bilakatu zen.\n"Kursaal Marítimo de San Sebastián" Donostiako Itsas Kursaala (1920)\nDonostiako Itsas Kursaal Handiaren Higiezinen Sozietateak sustatu zuen Kursaaleko lehenengo eraikina. August Bluysenek proiektatu zuen eta Lucas Aldayk zuen.\n1921. urtean, eraikin galanta inauguratu zuten, eta bertan zeuden kasinoa, jatetxea eta beste hainbat areto, baita 859 ikuslerentzako antzokia ere. Kasinoak 1924ko dekretuaren eraginak jasan zituen, lege horrek zorizko jokoak debekatzen baitzituen, eta pixkanaka zine-areto bilakatu zen, 1972. urtean itxi eta eraitsi arte.\n1918ko irailaren 10ean, urteetako etenaldia eta gero, itsas-jira ospatu zen Gernikako Arbolaren pasealekuaren eta Loiola auzoaren artean. Ontziak faroltxoz eta banderaz apainduta zeuden, eta ontziak parte-hartzaile animatuz betetzen hasi ziren. Donostiako suhiltzaileen turutariak eman zuen irteera. Lehenengo gabarran Udaleko Musika Banda zihoan, eta, atzetik beste bost gabarra, autoritateekin eta gonbidatu bereziekin. Horien ostean, Donostiako Orfeoiaren gabarra eta 54 ontzi partikular zihoazen, eta, segizio amaieran, beste bi gabarra, Iru-Txulo eta La Armonía musika bandekin.\nIbilbidean zehar, suziriak bota zituzten, eta pertsona ugarik jarraitu zien lurretik. Ontzien artean, serpentina eta konfeti guda egin zen, ohitura zen legez. Segizioa Loiola auzora iritsi zenean, nasapuntakoak egin zituzten. Loiolako eskoletan, ontzietarako kaia prestatu zen, eta gonbidatuei luncha eman zitzaien, hiru musika bandek eta Donostiako Orfeoiak girotuta. Buelta gauez egin zuten. Txalupek koloretako faroltxoak piztu zituzten, eta, ibaiertzak, ibiltarien bengalekin argitu ziren.\nGaueko bederatzietarako, Gernikako Arbolaren pasealekuan zeuden denak berriz. Suhiltzaileak ibilbidean zehar zabaldu ziren, arazorik gerta ez zedin. Gaur egun, ez da festa bitxi hori ospatzen.\n(Jira hitzak –“j” hizkiaz idatzita- zarata eta jai-giro handiko otordua edo askaria esanahi du, eta gaur egun gutxi erabiltzen den terminoa da).\nZaldi lasterketak Zubietako Hipodromoan (1915)\nLehen Mundu Gerran zehar, Europako hipodromoak itxi zituzten, eta, horri esker, Zubietako hipodromoa eraikitzea posible izan zen (1916an). Bertara jo zuten Europako hainbat zalditeria gerrak iraun artean. Gerra amaitu ostean, hipodromoak jarduera bizia zuen, nazioarteko partaidetzarik ez bazuen ere. Aitzitik, Martín Domínguez hipodromoaren jabeak Udalari saldu behar izan zion 1925. urtean.\nEspainiako Gerra Zibilean hipodromoa abiaziorako eremu bilakatu zen. 1940. urtean, zaldi lasterketak hasi ziren berriro ere, eta Donostiako Hipodromo Sozietatea sortu zen, hipodromoa kudeatzeko. Ospatutako proben artean, nabarmenak dira 1966. urtetik aurrera Aste Nagusian egiten den Donostiako Urrezko Kopa eta Kutxa Saria, besteak beste. Belarrezko eta hondarrezko pistak ditu, zalditegiak, harmailak eta apustuetarako azpiegiturak, baita kasino bat ere, eta garai batean gizarte maila altu donostiarrak eta udatiarrak biltzen zituen. Urte haietan, tribuna publikoarentzako harmaila (lehenengo planoan) eta errege harmaila (atzean) zituen. Jantziak klasikoak dira, garaikoak: emakumeak pamelarekin, eta gizonak, berriz, canotierrarekin.\nAuto lasterketak Lasarteko zirkuituan (1934)\nLasarteko auto zirkuitua Andoain, Hernani, Urnieta eta Donostiatik igarotzen zen (azken udalerri horretan, soilik 14 eta 15 kilometroen artean, Errekalden). Izan ere, gaur egungo Lasarte-Oria ez zen existitzen oraindik ere. Jakina, Donostian eragin handia zuen. Izan ere hirian Automobilen Astea ospatzen zen, eta bertan zegoen erakunde antolatzailearen egoitza: Euskal Herriko Errege Automobil Kluba (Errepublikak iraun bitartean Errege hitza kendu zioten).\nEz zen zirkuitu iraunkorra, errepideak aprobetxatzen zituen, hala nola, N-I errepidea (Donostia-Tolosa arteko tranbia barne, argazkian ikus daitekeen moduan). Ibilbidea hainbatetan aldatu zenez, zirkuituak luzera ezberdinak izan zituen (17,3 eta 17,8 Km artean). Tribuna nagusia Lasarte eta Oria herriguneen artean zegoen, hipodromoaren ekialdeko kurbaren parean (Oria ibaiaren aurkako ibarrean). Motozikleta lasterketak ere egin zituzten bertan. 1923. urtean egin ziren lehenengo lasterketa entzutetsuak, eta 1936. urtean bertan behera utzi ziren, Gerra Zibila hasi zenean.\nDenboraldi askotan, lasterketa garrantzitsuak egin zituzten, hala nola, Europako, Espainiako eta Donostiako Sariak.. Argazkian, Espainiako Sariaren irteera ikus daiteke, 1934ko irailaren 23an ospatu zena.\nLasterketaren irabazlea Luigi Fagioli izan zen, Mercedes-Benz autoa batekin(18. zenbakia, laugarren errenkadan). Bigarrena Rudolf Caracciolaren 2. Mercedes Benz autoa izan zen (argazkiaren eskuinean). Lasterketan, beste auto marka garrantzitsu hauek parte hartu zuten: Bugatti (4, 12, 14 eta 28 zenbakiak), Alfa-Romeo (8, 16),\nMaserati (1020, 24 y 26) eta Auto-Unión (6 eta 22). Ibilbidean zirkuituari 30 bira eman zitzaizkion, hau da, 519,5 Km guztira. Irabazleak zirkuituaren abiadura errekorra lortu zuen, 156 Km/ordukoa.\nAmarako feriak (1916)\n“Dirudunak” kasinoetara edo zaldi lasterketetara joaten ziren bitartean, “herritar xumeek” nahiago zuten ferietara bertaratzea (edo agian ez zuten beste erremediorik) Azokek ia bi aste irauten zituzten, eta urbanizatu gabe zeuden tokietan jartzen ziren, hiritik gertu. Kasu honetan (1916), Mendeurrenaren enparantzatik gertu dago, baina hiria handitzen joan zen heinean, eraikuntza berriek gero eta gehiago urrundu zituzten . 60. hamarkada inguruan, “Burdinazko Zubira" iritsi ziren, eta kokaleku zehatzik gabe zenbait urte eman ondoren, Pasealeku Berrian ezarri ziren.\nArgazkian, tradiziozko "zaldiko-maldikoa” ikus daiteke ezkerrean, kulunkak atzean, eta horien ezkerretara, “olatu” karrusela. Bigarren karruselaren atzean, noria txiki bat ikus daiteke, eta, eskuinean, lokal baten sarrerako kartela irakur daiteke, "Pabellón Moderno - Cine y Varietés". Horren eskuinetara, antzeko beste kartel bat dago (argazkian ikusten ez den arren): "Cine Sanchis".\nBitxia bada ere, Serapio Múgicak Geografía de Guipúzcoa liburua irudiztatzeko erabili zuen argazki hau. Bitxikeria hori aprobetxatuz, harira dator egileak feria horri buruz 701. orrialdean esaten zuena:\n“Iraileko bigarren hamabostaldian Gernikako Arbolaren pasealekuan egiten diren feriak aisialdi eremu dira donostiarrentzat, udatiarrentzat eta, batik bat jaiegunetan, alboko herrietatik gerturatzen diren biztanleentzat. Feria horietan hainbat atrakzio daude: dibertimendu herrikoiak, zaldiko-maldikoak, kulunkak, zinematografoak, nanoen barrakak eta suge-hezitzaileak, txurro-dendak, jostailuak eta musika. Ilunabarra sartzen denean, oso giro alaia dute.\nFeria horiek 1902. urtean hasi ziren, Merkataritza Elkarteak antolatuta hasiera batean, 1913. urtetik aurrera udaletxeak antolatzen baititu. Askotan saiatu dira feria horiek kentzen edo aldatzen, alegatuz ikuskizuna -modu horretan egina- ez dela Donostiaren betekoa.”\nDesde hace algunos años, las ferias que en el paseo del Árbol de Guernica se celebran durante la segunda quincena del mes de Septiembre, son también elemento de recreo para los habitantes de San Sebastián, para los veraneantes y para el mucho público que, sobre todo los días festivos, va de /701/ los pueblos vecinos. Hay en esas ferias diversiones de carácter popular, tíovivos, columpios, cinematógrafos, barracas de enanos y domadores de serpientes, churrerías, juguetes y músicas. Desde el anochecer presentan muy animado aspecto.\nEstas ferias venían celebrándose desde el año 1902 organizadas por el Círculo Mercantil, y desde 1913 las organiza el Ayuntamiento. Varias veces se ha tratado de suprimirlas o reformarlas, alegando que el espectáculo, tal como se desarrolla, es poco digno de la ciudad donostiarra.


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Lanbide Heziketa" topic_facet:"Sistema Elektrikoaren eta Elektronikoaren Muntaia eta Mantentze Lanak (Modulua)" topic_facet:"Fabrikazio Mekanikoa (Lanbide Arloa)"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Lanbide Heziketa Proposatutako gaia: Sistema Elektrikoaren eta Elektronikoaren Muntaia eta Mantentze Lanak (Modulua) Proposatutako gaia: Fabrikazio Mekanikoa (Lanbide Arloa)\nAutomatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Ekainean zenbait udal eraikin zabaltzeko aurreikuspena - Usurbil - Noaua.eus\nEkainean zenbait udal eraikin zabaltzeko aurreikuspena\nNoaua Aldizkaria 2020-05-18 11:05\nUsurbil ere "deseskalatze" prozesu betean da asteotan. Osasun krisialdiaren egungo egoera eta duten informazioa aintzakotzat hartuta, ekainean zehar "normaltasun berrirantz" urrats gehiago ematea aurreikusia dago herrian. Tartean, zenbait udal eraikin ireki asmo dituzte, baita egun etenda dauden zenbait zerbitzu berreskuratzekoa ere.\nUne honetan duten informazioaren arabera, bai Espainiako Gobernutik zein Eusko Jaurlaritzatik jasotako irizpideak eta egoera orokorra aintzakotzat hartuta, eta segurtasun neurriak beteta asteotan zenbait zerbitzu martxan jarri asmo du Udalak. Covid19-aren eraginez bizi dugun itxialdian jardunari eutsi dion arren, azken hilabeteotan ezinbestean etendako hainbat zerbitzu berriz martxan jartzeko balizko lehen datak ezagutzera eman ditu, zerbitzuon etenaldiarekiko agertu duten jarrera ulerkorra eskertzearekin batera.\nMaiatzaren 14az geroztik:\n-Udal erregistroko eta gizarte zerbitzuetako jendaurreko zerbitzua martxan. Aurrez hitzordua eskatu behar da telefonoz. Telefono deian kontsulta mota zein den azaldu beharko da. Kontsultei ahal den neurrian telematikoki erantzutea hobetsiko da. Hala ezin bada, aurrez aurreko hitzordua jaso ahalko du herritarrak, eta udal eraikinera sartu, beti ere norberak eramandako maskararekin. Ezingo balitz, bertan banatuko zaio.\n-Liburutegiaren mailegu sistema martxan jarriko dute.\n-Potxoeneko lokalak herritarren erabilerarako irekitzea.\n-Kultur ekintzen agenda berriz martxan.\n-Liburutegirako sarbidearen irekiera.\n-Ekaina erdialdean, Oiardo Kiroldegiko gimnasioaren irekiera.\nData zehatzik gabe:\n-Gaztelekua, taxi-busa, ludoteka, jubilatuen egoitzen edota Haraneren irekiera. Udala erabaki gehiago hartzeko moduan den unean, herritarrei jakinaraziko zaie.\n-Martxan jarritako zerbitzuak modu mugatuan eskaintzen hasiko dira, higiene araudia kontuan hartuta, aforoa kontrolatuta egingo da. Tokian tokiko protokoloa komunikatuko du Udalak.


Uda honetan saihestu dezakezun 6 iruzurrak | Consumer\nUda honetan saihestu dezakezun 6 iruzurrak\nIruzurrak on line, nortasun-lapurretak eta guk egiten ditugun iruzurrak sarritan izaten dira oporretan\nErosketak on line egiten ditugu, nortasun-lapurretak, hondartzan apartamentu bat alokatzean izaten diren iruzurrak… Udan erraz izaten da horrelako iruzurrak pairatzea, arreta jartzen ez bada eta ez bada zaintzen bai Internet bai barruan. Baina, era berean, tamaina horretako engainuetan erortzea ere saihets daiteke. Artikulu honetan aurkituko dugu hori lortzeko informazioa: web gunea egiaztatzetik hasi eta apartamentu bat alokatzen dutenen nortasuna arakatu arte, edo lapurren aurkako alarma etxean jartzen duena.\n1. Internet bidezko merkealdietan iruzurrak saihestea\nIritsi dira merkealdiak eta produktu asko benetako txoloak dira, batez ere Interneten. Baina Sareak batzuetan ez ditu beti ikusten, eta, beraz, iruzur batean eroriz amaitu daiteke, ganga bat lortu beharrean.\nHori saihesteko, segurtasuna zifratzeko web orriak bilatzea komeni da; adibidez, https protokoloa edo giltzarrapo berdea. Hala, internautak disgustu asko aurreztuko ditu, ESET Españak ospe handiko segurtasun informatikoko enpresak gogoratzen duen bezala.\nGarrantzitsua da, halaber, marken atari ofizialak bisitatzea eta iragarritako beherapena dagoela egiaztatzea edo, bestela, sustapen edo lehiaketa bat egiten ari direla ziurtatzea.\nAzkenik, ez da fidatu behar posta elektronikoan jasotzen diren fitxategiez (inoiz ez dira deskargatu behar!) promozio onak iragartzen. Kasu horietan, igorlea ikertu behar da.\n2. Ez dezagun galdu etxe bat alokatzea\nHondartza bat alokatzea da Espainiako hamar turistatik (zortzi milioi) lauk aukeratzen duten aukera, 2014 eta 2016 bitartean, Salamancako Unibertsitateak Espainian egindako Oporretako Alokairuaren III. Barometroaren arabera. Baina ez da beti ondo ateratzen.\nUda bakoitzeko iruzur klasikoetako bat da oporretara iristea eta gordeta zegoen apartamentua okupatuta dagoela aurkitzea. Agentziak hainbat pertsonari alokatu zien! Batzuetan, ez dagoen eraikin bat alokatzen da, edo haren jabeak ere alokatzen dira.\nUrtero errepikatzen den beste maula bat kokapen faltsu bat ematea da, etxeko prestazioei buruzkoa. Ehunka familiak jasaten dute urtero iruzur hori, Gandiako Polizia Nazionalaren Komisariak adierazten duen bezala. Izan ere, azken urteotan era esponentzialean handitu da halako iruzur mota hori. Izan ere, apartamentu faltsuek eragindako salaketen foroek hainbat kasu jasotzen dituzte hiri horretan.\nSegurtasun-indarrek tranpa horietan ez erortzeko arrastoak ematen dituzte. Hala, komeni da posta edo mugikorrera iristen diren eskaintzei kasurik ez egitea, ezta bidaia edo pakete turistikoen deskontu-kupoiei ere. Gainera, egiaztatu behar da apartamentua existitzen dela, nork alokatu duen eta kontratu bat sinatzen duen, era guztietako argazkiak eskatzeaz gain, kokapen zehatzaren gaineko mapak, etab.\n3. Ez utzi identitatea lapurtzen\nUdan ohikoa da NAN galtzea (edo lapurtzen badute). Eta, batzuetan, gaizkileek gaizki erabil ditzakete datu pertsonalak, hala nola maileguak eskatzea, kreditu-txartelak kontratatzea, transferentziak egitea, erosketa finantzatuak egitea… Horrek kalte ekonomiko larria eragin diezaioke erabiltzaileari.\nNana galdu bada, lapurtu egin dute edo norbait datu pertsonaletara sartu dela uste da, lehenbailehen jakinarazi behar zaio banketxeari, eta polizia-komisario batean salatu. Gainera, Experiango Galdutako Dokumentuen eta Roboten Zerbitzuan izena emateko aukera ere badago, datuen erabileraren zaintza muturrekoa baita.\n4. Ez maula egin mugikorretik!\nGaizkileek badakite gaur egun mugikorra edozertarako erabiltzen dela, eta, beraz, aukera berri hau aprobetxatzen dute. Iruzurrik hedatuenetako bat galdutako dei bat aurkitzea da. Deitu eta hain azkar eseki, erantzuteko astirik ez duela… Inoiz ez da itzuli behar galdutako deirik! Hori egitean, tarifa bereziko 806, 807, 906 edo 907 zenbakietara pasatzen dira.\nTelefonoarekin batera SMS bat jasotzen da zenbaki jakin batera mezu bat entzuteko edo pakete bat dagoelako. Ez da kasurik egin behar! Deitzean, erabiltzaileak hilean Premium zerbitzu batera edo asteroko zerbitzu batera harpidetzen du.\nHorren emaitza bera izanik, WhatsApp enpresan bideo-deien funtzio berria lortzeko proposamena ere jaso daiteke. Jakina, zenbaki bat eskatzen dute, aipatutako Premium zerbitzuari amaiera emateko.\n5. Oporrak erreserbatzean iruzurrak saihestea\nOporrak hartu bezain laster, hiritik irten eta airez aldatzea nahi dute. Baina, presarik gabe, erreserba zein agentziarekin egiten den aukeratu behar da.\nBeti egiaztatu behar da legezkoa dela, Espainiako Bidaia-Agentzien Lurraldeko Elkarteen Enpresaburuen Federazioak (FETAVE) gogorarazten duen bezala, agentzia guztiek bete behar duten araudia baitu, eta herritarrek ezagutzea komeni da. Garrantzitsua da eragiketak egiteko lizentziak badituen egiaztatzea, idatzizko kontratua eskatzea eta kopia bat eta lasai irakurtzea eskatu behar da sinatu aurretik. Gainera, fakturak, tiketak, publizitate-liburuxkak eta abar gorde behar dira. oso erabilgarriak izan daitezke erreklamazio bat egin behar izanez gero.\nOso garrantzitsua da, halaber, bidaiaren prezioak edo hegaldiak hainbat agentziarekin alderatzea eta beti zenbateko txikiegiak ez fidatzea. Aukera badago, hobe Kontsumo Ariora atxikita dagoen agentzia batera joatea.\n6. Alarma enpresei arreta eskaintzea\nUdan, lapurretak areagotu egiten dira. Etxeetako eta alarmetako segurtasun-konpainiek badakite! Horregatik, zenbait kasutan engainagarriak izan daitezkeen kanpainak egiten dituzte. Gainera, batzuetan bezeroa beldurtu egiten dute eta presioa egiten saiatzen dira, benetan behar ez dituen sistema edo ekipo garestiak kontrata ditzan.\nEngainua saihesteko, enpresa aintzatetsietara jo behar da, eta erreferentziak dituzten enpresetara, prezioak eta zerbitzuak bi edo hiru konpainietan konparatzeaz gain. Eta kontuan izan behar da sinadura serioak ez duela eskaintza bat egingo, helbidea eta haren ezaugarri zehatzak ezagutu gabe.\nkontsumitzailearen eskubideak oporrak uda


7 positibo ostiraletik igandera - Tolosaldea - Tolosaldeko ataria\n7 positibo ostiraletik igandera\nTolosaldeko Ataria 2021-02-22 12:59\nIbarran 3, Lizartzan 2 eta Asteasun eta Berastegin positibo bana atzeman dituzten azken egunetan. Ez dago eremu gorrian dagoen herririk Tolosaldean.\nOsasun sailak emandako datuen arabera, 6.646 test diagnostiko egin zituzten atzo, eta horietatik, 303 positiboak izan ziren. Tolosaldean 3 positibo atzeman zituzten, Ibarran 2 eta Lizartzan bat.\nLarunbatean, 6.295 test egin zituzten, eta 337 (%5,4) izan ziren positiboak. Eskualdean, positibo bakarra atzeman zuten, Lizartzan. Ostiralean, berriz, 9.747 test egin zituzten, eta 487 (%5,0) izan ziren positiboak. Tolosaldean, 3 izan ziren positiboak, Asteasun, Berastegin eta Ibarran bana.\n5.000 biztanletik gorako eskualdeko herrien kasuan, Amasa-Villabona (101) eta Tolosa (123) kolore horian daude. Osasun eremuei dagokienez, Alegia (74), Tolosa (115) eta Villabonakoa (87) kolore horian ageri dira, eta Ibarra (331) laranjan dago.\nOspitaleen egoerari dagokionez, COVIDaren ondorioz 27 pertsona ospitaleratu zituzten atzo, orotara, 396 pertsona daude ospitaleetan, eta COVIDa duten 145 pertsona ZIUn daude.


Sestaoko La Naval: Abian da lan-erregulazio plana ezartzeko prozedura\nAzken eguneratzea: 2017/09/11 17:54 (UTC+2)\nAldi baterako lan-erregulazio espedientea urriaren 1ean sartuko da indarrean eta langile finko guztiengan izango du eragina. Aurretik, aldi baterako behargin guztiak kaleratuko dituzte.\nLa Navaleko langileen protesta. Argazkia: EFE\nSestaoko La Navaleko zuzendaritzak abian jarri du aldi baterako lan-erregulazio plana ezartzeko prozedura. Lantalde finkoa osatzen duten 181 langileengan izango du eragina. Urriaren 1ean ezarriko dute eta sei hilabetez egongo da indarrean. Aurretik, aldi baterako langile guztiak kaleratu egingo dituzte.\nZuzendaritza enpresa-batzordearekin bildu da prozedura abiarazi duela jakinarazteko. Orain, lan-erregulazio espedientearen baldintzak negoziatuko beharko dituzte bi aldeek. Hamabost egun dituzte horretarako.\nBestalde, Pedro Gonzalez eta Juanjo Llorden La Navaleko enpresa-batzordeko presidentea eta idazkaria Ezkerraldeko lau alkateekin (Josu Bergara –Sestao-, Amaia del Campo –Barakaldo-, Aintzane Urkijo –Santurtzi- eta Mikel Torres –Portugalete-) batzartu dira Sestaoko udaletxean.\nPedro Gonzalezek azaldu duenez, Espainiako Gobernua, Eusko Jaurlaritza eta langileen ordezkariak bilduko dituen negoziazio mahai bat martxan jartzea ezinbestekoa dela eta horren alde egin dezatela eskatu diete alkateei.\nEra berean, enpresa hartzekodunen konkurtsoan sartzean "zuhur" egoteko deia egin die. Ildo horretan, Josu Bergara alkateari eskakizun zehatz bat luzatu diote: “Ontziolaren lurzorua blindatuta egotea, zoru industriala izaten jarrai dezan eta balizko espekulazioak saihesteko”.\nBitartean, ETBk jakin ahal izan duenez, Manuel del Dago enpresari asturiarra datozen egunetan etorriko da Sestaora eta La Naval bereganatzeko eskaintza irmoa eta loteslea egingo du.\nLa Naval ontziola itxiera


Kalitatez lortutako arrakastaren biharamuna - Tolosa - Tolosaldeko ataria\nKalitatez lortutako arrakastaren biharamuna\nJosu Artutxa Dorronsoro 2021-04-14 07:59\nPandemia bete-betean ospatu da Tolofolk jaialdiaren lehen edizioa; «apustu bat» izanik, «oso pozik» amaitu dutela esan dute antolatzaileek.\nCovid-19 gaitzak oraindik gure artean jarraitzen duen honetan eta, azken asteetan, egoerak okerrerako joera hartu duenean ospatu da Tolofolk jaialdiaren lehen edizioa, hain justu, pasa den astean. «Apustu sendo bat» zen antolatzaileentzat, baina «oso pozik» daudela aitortu dute.\n2019ko parranda batean sortu zen ideia, kuadrilla ezberdinetako lagun batzuk elkartu zirenean. «Kultur bizitza genuen oinarrian, eta ederki ezagutzen genuen elkar. Erdi txantxetan hasi zen kontua, baina gerora, jaialdia aurrera eramateko elkarte bat sortzeko beharra etorri zen», gogoratu du Garikoitz Llobregat Jeajeaka elkarteko kideak.\nTalde eragileko kideen profilak kontuan izanik, argi zuten folk jaialdi bat antolatu nahi zutela. «Kultur ekitaldi bikainak antolatzen dira hemen, baina folkak bazuen hutsune bat, eta Tolosan ikusgarritasuna galtzen ari zen. Akaso, apustu suizida samarra izan zela esan daiteke, baina serio heldu genion».\nBehin jaialdia ospatzeko hautua eginda, pandemia bete-betean egitea egokitu zaie egitaraua osatzea. «Nahiko argi genuen bost eguneko ekitaldi bat izatea nahi genuela, asteburua tartean izango zuena. Gerora, taldeekin datak eta baldintzak adostea izan zen zailena. Gipuzkoan nahiz Euskal Herrian erreferenteak diren musikari eta talde asko daude, eta horietako batzuk izan dira gure artean. Kalitatezko gauzak eskaintzeko aukera handia dugu, eta gure kasuan, kalitatezko jaialdi bat egitea lortu dugula esango nuke».\nBada, Euskal Herriko musikari onentsuenak ez ezik, nazioarteko artistak ere ekarri dituzte Tolosara. Guztiak ere, «harridura puntu batekin» geratu direla aitortu du Llobregatek. Gainera, gehienek goraipatu dute egoera honetan jaialdia aurrera eramateko izandako adorea eta egindako esfortzua. «Emanaldi guztiak kalitatezkoak izan dira, eta artistak oso gustura etorri dira, batez ere, azken urtean euren lanak erakusteko ia aukerarik izan ez dutelako». Besteak beste, Oreka TX taldeak eskainitako kontzertua nabarmendu du. «Zoragarria izan zen, oso ondo prestatutako ikuskizuna. Zuten guztia eman zuten, eta ikusleok ere nabaritu genuen.\nAntolatzaileentzat opor astea izan da Pazko astea. «Guztiok ados gaude opor zoragarriak izan direla. Ez da bereziki gogorra izan; nekatuta amaitu dugu, baina oso gustura gaude. Gauza polit asko izan dira, baina noski, baita hutsuneak, akatsak edo zer hobetuak ere. Hotzean aztertu behar dugun arren, Tolosan folk jaialdi bat ospatzea posible dela, eta batez ere, garai hauetan kultur ekimenak egin daitezkeela erakutsi dugu, betiere, segurtasunez egiten bada. Oro har, jaialdi arrakastatsua izan da».\nMusika jaialdietan, ordea, publikoaren erantzunak marraztu ohi du arrakastarako bidea. Bada, Llobregaten esanetan, «bikaina» izan da ikusleen emaria. «Kalkulu azkar bat eginda, 1.200 lagun baino gehiagok gozatu dute jaialdiaz. Ia aulki guztiak bete dituzte, eta zutik ere askok jarraitu dituzte kontzertuak. Bereziki, terrazetan egon zirenak eskertu nahi ditugu, tabernak ixtean, izandako jarrera eredugarriagatik. Gure aldetik, bagenuen zalantza apur bat».\nBaina eskerrak ematen hasita, Llobregatek ez ditu ahaztu nahi egun guzti hauetan boluntario lanetan aritu direnak, «aukera eman eta gugan sinistu zutelako», ezta jaialdiaren babesleak ere, «emandako laguntzaz gain, artistak hain ondo zaintzeagatik». Aurrerantzean, jaialdian lan egiteko gogoz dagoen edonork, ateak zabalik izango dituela aitortu du. «Oso gustura hartuko dugu gure familian».\nGinga, herriko artistek\nZiurrenik, igandea izan zen egun bereziena. Azken kontzertuak, jaialdia goren-gorenean amaitzeko gogoa eta bertako artisten presentzia batu zituen. Goizean, Udal Txistulari Bandaren saioa izan zen; arratsaldean, berriz, Turlach taldearena. Une batean, oholtzan zeuden sei musikarietatik hiru ziren tolosarrak, eta horiei, herriko musikari gehiago eta dantzariak batu zitzaizkien.\nJaialdiarekin hasi aurretik ere, antolatzaileek argi zuten jarraipena izango zuen ekimena izango zela, eta igandeko kontzertuaren amaieran baieztatu zuten datorren urtean ere ospatuko dela. «Bagenekien ibilbide baten hasiera zela, eta sortu den interesa ikusi ondoren, segida emango diogu». Aurtengo edizioarekin, pena bakarra du Llobregatek: «Sentsazio arraro bat daukagu, jaialdia amaitu eta biharamunik ez dugulako; ez baitago horrelako jaialdiak otordu batekin amaitzea bezalakorik».


Kuraia: piztiaren itzulera — Gaztezulo\nKuraia: piztiaren itzulera\nKuraia: piztiaren itzulera https://www.gaztezulo.eus/albisteak/kuraia-piztiaren-itzulera https://www.gaztezulo.eus/albisteak/kuraia-piztiaren-itzulera/@@download/image/54p12-1_1366670341.jpg\n"Piztu da piztia". Hori da Kuraia taldearen hirugarren diskoaren izenburua. Diskoaren azalak 50eko hamarkadako B serieko filmeen ukitua du, Donostia erasotzen duen pizti mutantearen eskutik.\nJoseba gitarrajotzaileak adierazi digunez, "bere garaian zurrumurruak sortu ziren, taldea desegin behar omen zela... baina guk ez dugu inoiz horrelakorik esan: beraz, "Piztu da piztia"k horixe adierazten du, Kuraia gerra ematera datorrela berriro". Josebaren ondotik, Fernando Sapo kantariak hartu du hitza: "Horrez gain, diskoaren izenburuak beste esanahi batzuk izan ditzake. Azalean ageri den pizti horrek kanpotik datorren zerbaiten mehatxua islatzen du, periferiatik erdialdera heltzen den zerbait, edo metropolira iristen ari den zerbait: mendebaldea eta ekialdea, hegoaldea eta iparraldea\nsistemak berak sortutako piztia da ate joka datorrena".\n7 abesti dira, hogei bat minutu irauten dituen disko indartsuan. Sarrera moduko batekin hasten da diskoa, eta bertan, "Godzilla" zientzia fikziozko film japoniarretik sanpleatutako pauso, sirena eta tiro hotsak entzuten dira. Sarrera horren ondoren, etenik gabeko erasoa dator: "Piztu da piztia", "Gizon sikodelikoa", "Zabortegiak", "Birakari", "Zebra" eta "Leherketa". Pieza ederrak dira, Kuraiaren ezaugarri nagusiekin: oinarri erritmiko bortitza, gustu handiko gitarra konponketak, eta melodia itsaskorrak sortzen dakien ahots aparta.\n"Musikaren aldetik betiko estiloan jarraitzen dugu. Lehen diskoa nahiko bapatekoa eta freskoa izan zen. Aldiz, bigarren diskoa lauron artean landu genuen, eta agian, horrexegatik, horko kantak zailagoak dira teknikoki eta egituraren aldetik. Orain hasierako formatura bueltatu gara: maketa bat landu dugu, behin entsaiatu dugu, eta gero estudioan eman diogu itxura. Ondorioz, disko hau ere oso fresko geratu da", dio Joseba gitarrajotzaileak.\n"Piztu da piztia" hau biniloan, 10 hazbeteko formatuan, kaleratzeko diseinatu zuen Kuraiak, Ondorioz, lana cd-an eta biniloan eskuratu ahal izango da. "Diskoa biniloan ateratzeak errebindikazio ukitua du. Batetik, behartu egin gintuztelako bakarrik cd-a kontsumitzera, eta bestetik, disko hau entzun eta gero konturatu bainaiz, rocka askoz aproposagoa dela biniloan cd-an baino. Disko hau etxean jartzen duzu, eta cd-ak baino soinu beroagoa du, biribilagoa\nsoinua zikinagoa da, baina zikintasun horrek ematen dio berotasuna", adierazi digu Mikel baxujotzaileak.